text: 1Kèk tan apre sa, yo vin fè Jozèf konnen papa l’ malad. Jozèf pran Manase ak Efrayim, de pitit gason l’ yo, ak li, li ale wè Jakòb. 2Yo vin di Jakòb: -Men Jozèf, pitit ou, vin wè ou. Izrayèl ranmase dènye ti rès fòs li te genyen an, li leve chita sou kabann lan. 3Jakòb di Jozèf: -Bondye ki gen tout pouvwa a te parèt devan mwen yon kote yo rele Louz, nan peyi Kanaran. Li beni m’. 4Li di m’ konsa: M’ap ba ou anpil pitit ak pitit pitit. M’ap fè yo tounen anpil nasyon. Ou wè tè sa a? M’ap bay pitit pitit ou yo li pou li rele yo pa yo pou tout tan. 5Bon. De pitit gason ou te fè nan peyi Lejip anvan m’ te vin jwenn ou isit la a, se pitit mwen yo pral ye. Wi, Efrayim ak Manase ap pou mwen tankou Woubenn ak Simeyon. 6Men, tout pitit ou va fè apre yo, se pitit ou y’ap ye. Y’a pote non gran frè yo pou yo ka jwenn pa yo nan byen m’ yo. 7Lè m’ t’ap tounen soti nan peyi Mezopotami an, Rachèl, manman ou, te mouri nan men mwen. Li mouri sou wout pou ale peyi Kanaran, pa twò lwen lavil Efrata. Mwen antere l’ la sou wout Efrata a. Se Efrata sa a yo rele Betleyèm lan tou. 8Lè Izrayèl wè pitit Jozèf yo, li mande: -Ki timoun sa yo? 9Jozèf reponn li: -Se pitit gason Bondye te ban mwen antan mwen isit la wi. Izrayèl di li: -Tanpri, fè yo pwoche pi pre m’ pou m’ ka beni yo. 10Izrayèl te fin granmoun, je l’ pa t’ bon menm. Li pa t’ kapab wè ankò. Jozèf fè pitit li yo pwoche bò kote papa l’. Jakòb pran yo, li bo yo, li pase bra l’ nan kou yo. 11Izrayèl di Jozèf konsa: -Mwen pa t’ gen espwa wè figi ou ankò, men Bondye fè m’ wè ata pitit ou yo. 12Jozèf wete timoun yo sou jenou Izrayèl, epi li bese tèt li jouk atè devan papa l’. 13Li pran timoun yo, Efrayim nan men dwat li ak Manase nan men gòch li. Konsa, Efrayim vin sou bò gòch Izrayèl, Manase menm sou bò dwat li. Li fè yo pwoche vin jwenn papa l’. 14Men, Izrayèl kwaze men l’ lè l’ap lonje yo, li mete men dwat li sou tèt Efrayim ki te pi piti a, li mete men gòch li sou tèt Manase ki te pi gran an. Izrayèl te konnen sa l’ t’ap fè lè l’ te fè sa. 15Li beni Jozèf, li di l’: -Se pou Bondye zansèt mwen yo, Bondye Abraram ak Izarak te sèvi tout lavi yo a, beni timoun sa yo. Se pou Bondye ki te pran swen mwen depi lè m’ te fèt jouk jòdi a beni timoun yo. 16Se pou zanj Bondye ki te delivre m’ anba tout move pa beni timoun yo. Se pou yo pote non mwen ak non zansèt mwen yo, Abraram ak Izarak. Se pou yo fè anpil pitit pitit, se pou yo peple sou tè a. 17Men Jozèf pa t’ kontan lè li wè papa l’ te mete men dwat li sou tèt Efrayim. Li kenbe men papa l’ pou l’ wete l’ sou tèt Efrayim pou l’ mete l’ pito sou tèt Manase. 18Epi li di papa l’: -Se pa konsa, papa. Men pi gran an bò isit. Mete men dwat ou sou tèt li. 19Men, papa a derefize. Li di l’: -Mwen konnen, pitit mwen, mwen konnen. Manase tout ap vin yon pèp. Li menm tout l’ap grannèg. Men, ti frè l’ la pral pi grannèg pase l’. Pitit li yo pral vin anpil nasyon. 20Jou sa a, li beni yo, li di: -Nan peyi pitit pitit Izrayèl yo, lè y’ap bay benediksyon, y’a nonmen non nou. y’a mande pou Bondye beni yon moun menm jan li te beni Efrayim ak Manase. Se konsa li te mete Efrayim anvan Manase. 21Apre sa, Izrayèl di Jozèf: -Gade. Mwen pral mouri. Men Bondye ap la avèk ou. La fè ou tounen nan peyi zansèt ou yo. 22Se pa pou lòt moun nan frè ou yo, se pou ou m’ap kite moso tè Sichèm lan. Se pòsyon tè sa a mwen te pran nan men moun Amori yo anba gwo goumen.


c: text/html

text:
Nou dwe trete bagay sakre yo avèk plis swen, ba yo pi gwo respè, epi gade yo avèk pi gwo reverans.
Anviwon 1.500 ane anvan Jezikri, yon bèje te atire vè yon kolòn dife sou tèt Mòn Orèb la. Rankont divin sa a te kòmanse transfòmasyon Moyiz soti kòm yon bèje pou rive vin yon pwofèt epi soti nan travay li pou gade mouton pou rive nan rasanbleman Izrayèl. Mil twasanzan apre, yon jèn prèt privilejye nan lakou yon wa te kaptive pa temwayaj yon pwofèt kondane. Rankont sa a te kòmanse evolisyon Alma soti nan yon sèvitè sivil rive nan yon sèvitè Bondye. Prèske 2.000 ane apre, yon tigason katòzan te antre nan yon boskè pou al chèche repons pou yon kesyon sensè. Rankont Joseph Smith la nan boskè a te mete l sou chemen pou vin yon pwofèt ak pote yon retablisman.
Lavi Moyiz, Alma, ak Joseph Smith te chanje pa rankont yo avèk divin nan. Eksperyans sa yo te fòtifye yo pou yo te rete fidèl anvè Senyè a ak travay Li a pandan tout lavi yo, malgre gwo opozisyon ak eprèv difisil ki te suiv.
Eksperyans nou avèk divin nan gen dwa pa osi dirèk ni osi espektakilè, ni pwoblèm nou pa osi gwo tankou pa yo. Sepandan, menmjan ak pwofèt yo, fòs nou pou andire fidèlman depann sou rekonèt, sonje, ak konsidere kòm sakre temwayaj nou resevwa atravè rankont nou avèk divin nan.
Jodia, otorite, kle, ak òdonans yo retabli sou tè a. Gen ekriti ak temwen espesyal tou. Mou k ap chèche Bondye kapab resevwa batèm pou remisyon peche yo ak konfimasyon “pa enpozisyon men pou batèm dife ak Sentespri a” (D&C 20:41). Avèk don presye sa yo ki retabli a, rankont nou avèk divin nan ap pifò enplike twazyèm manm Divinite a, Sentespri a.
Lè nou chèche repons nan men Bondye, nou santi ti vwa dous piti a ap chichote nan lespri nou. Santiman sa yo---enpresyon sa yo---si natirèl ak si sibtil ke nou gen dwa pa menm reyalize yo oubyen nou ka di se rezonman oswa ide yo ye. Mesaj endividyèl sa yo temwaye de amou pèsonèl Bondye ak sousi li pou nou chak nan pitit li yo ak pou misyon pèsonèl nou nan mòtalite a. Si nou reflechi chak jou sou enpresyon Lespri a bay yo epi nou ekri yo, y ap kapab ede nou (1) rekonèt rankont pèsonèl nou avèk divin nan, epi (2) konsève yo pou nou menm ak pou posterite nou. Lefèt ke nou ekri yo a se yon fason nou ofisyèlman manifeste rekonesans nou anvè Bondye, paske “lòm pa ofanse Bondye nan anyen, oubyen kòlè Bondye pa limen kont okenn moun, eksepte moun ki pa konfese men l nan tout bagay” (D&A 59:21).
Konsènan sa nou resevwa pa Lespri a, Senyè a te di: “Sonje, bagay ki soti anwo sakre(D&A 63:64). Deklarasyon sa a plis pase yon rapèl; se yon definisyon ak yon eksplikasyon tou. Limyè ak konesans ki soti nan syèl la sakre. Yo sakre paske se syèl la ki sous yo.
Sakre vle di diy pou reverans ak respè. Nan klasifye yon bagay antanke sakre, Senyè a endike ke li gen pi gwo valè ak pi gwo enpòtans pase tout lòt bagay. Nou dwe trete bagay sakre yo avèk plis swen, ba yo pi gwo respè, epi gade yo avèk pi gwo reverans. Sakre kanpe wo nan yerachi valè selès yo.
Bagay ki sakre pou Bondye ap vin sakre pou nou sèlman lè nou egzèse libabit nou; chak moun dwe chwazi pou aksepte ak konsidere kòm sakre bagay Bondye defini kòm sakre. Li voye limyè ak konesans soti nan syèl la. Li envite nou pou n aksepte yo epi trete yo kòm sakre.
Men, “gen opozisyon nan tout bagay” (2 Nefi 2:11). Opoze sakre se pwofàn oswa layik---bagay ki tanporèl oswa monden. Lemond konstamman ap fè konpetisyon avèk bagay ki sakre yo pou kapte atansyon nou ak priyorite nou. Konesans pwofàn nan esansyèl pou vi tanporèl nou chak jou. Anplis, Senyè a ba nou enstriksyon pou nou chèche konesans ak sajès, pou etidye ak aprann nan pi bon liv yo, ak pou vin familyarize nou avèk langaj, lang, ak pèp (gade D&A 88:118; 90:15). Konsa, chwa pou plase bagay sakre yo anlè bagay monden yo se yon chwa priyorite relatif, non pa seleksyon; “men li bon pou [nou] save si [nou] koute konsèy Bondye” (2 Nepfi 9:29; italik ajoute).
Batay pou priyorite ant sakre ak monden an nan chak kè imen an kapab ilistre pa eksperyans Moyiz te fè nan kolòn dife a. La, Moyiz te resevwa apèl sakre li nan men Jewova pou delivre pitit Izrayèl yo anba esklavaj. Men, toudabò konesans pwofàn li te genyen sou pouvwa Lejip ak Farawon an te lakoz li te doute. Finalman, Moyiz te egzèse lafwa li nan pawòl Senyè a, li te plase konfyans li nan sakre a anvan konesans monden l te genyen. Konfyans sa a te ba li pouvwa pou simonte eprèv tanporèl yo epi mennen Izrayèl soti nan Legip.
Apre l te fin chape anba men lame Wa Nowe yo, pou te vin tonbe nan esklavaj anba men Amilon, Alma te gen dwa doute de temwayaj espirityèl li te resevwa lè l t ap koute Abinadi a. Men, li te fè sakre a konfyans epi li te resevwa fòs pou l te andire epi finalman chape anba eprèv tanporèl li yo.
Joseph Smith te rankontre yon dilèm menmjan an nan epòk li t ap tradui Liv Mòmon an. Li te konnen nati sakre plak yo ak travay tradiksyon an. Men Martin Harris te pèsyade li pou l te bay preyokipasyon monden ki se amitye ak finans yo priyorite, an opozisyon ak enstriksyon sakre l te resevwa yo. Kòm rezilta, maniskri tradiksyon an te pèdi. Senyè a te reprimande Joseph paske li te ‘livre bagay ki sakre yo, nan mitan mechanste” (D&C 10:9) epi L te retire don pou tradui plak yo nan men l pou yon tan. Lè priyorite Joseph te vin byen reetabli, bagay sakre yo te retounen epi travay la te kontinye.
Liv Mòmon an bay lòt egzanp sou lit pou bay bagay sakre yo priyorite. Li pale de kwayen ke lafwa yo te dirije yo nan pyebwa lavi a pou manje fwi sakre li, lanmou Bondye. Apresa mokri moun ki te nan gwo kay byen laj la te lakoz kwayan sa yo detounen de sa ki sakre pou al nan sa k monden. (gade 1 Nefi 8:11, 24–28.) Nan apre, Nefit yo te chwazi lògèy epi yo te renye espri pwofesi ak revelasyon an, “yo te moke bagay ki sakre yo” (Elaman 4:12). Menm moun ki te wè ak je yo siy ak mirak ki te asosye avèk nesans Sovè a te chwazi rejte manifestasyon sakre sa yo ki te soti nan syèl la anfavè eksplikasyon monden (gade 3 Nefi 2:1–3).
Jodia, batay la ap kontinye. Vwa mond lan yo ap pran plis volim ak entansite. Mond lan plis anplis ap pouse kwayan yo pou abandone kwayans ke mond lan konsidere kòm irezone ak derezonab. Paske “nou wè atravè yon glas twoub” (1 Korentyen 13:12) epi “nou pa konn siyifikasyon tout bagay(1 Nefi 11:17), nou gen dwa pafwa santi nou fèb epi santi ke nou bezwen pi gwo asirans espirityèl. Senyè a te di Oliver Cowdery:
“Si ou vle yon lòt temwayaj, raple ou nuit lè ou te kriye nan pye m nan kè ou la, pou ou te kapab konnen si bagay sa yo se verite.
“Èske m pa t pote lapè nan panse ou konsènan bagay sa a? Ki pi gwo temwayaj ou kapab resevwa nan men Bondye?” (D&A 6:22–23).
Senyè a te raple Oliver ak nou menm tou pou nou apiye sou temwayaj pèsonèl sakre nou te deja resevwa yo lè lafwa nou ap mizaleprèv. Menmjan ak pou Moyiz, Alma, ak Joseph nan tan lontan an, rankont sa yo avèk diven an sèvi kòm ankraj espirityèl pou kenbe nou an sekirite ak sou bon chemen an nan tan eprèv yo.
Nou pa ka chwazi rejte bagay sakre yo. Moun ki chwazi pou abandone bagay sakre yo ap gen panse yo bouche (gade D&A 84:54), epi amwenske yo repanti, limyè yo te resevwa a, y ap pran l nan men yo (gade D&A 1:33)). Paske yo pa anrasine nan sakre a, y ap twouve tèt yo pèdi moralman sou lanmè monden an. Men, moun ki konsidere bagay sakre yo kòm sakre ap resevwa pwomès: “Yon bagay ki soti nan Bondye li se limyè; epi yon moun ki resevwa limyè epi ki kontinye nan Bondye, li resevwa plis limyè; epi limyè sa a vin pi klere jistan l fè jou klè” (D&A 50:24).
Se pou Senyè a beni nou pou nou toujou ajamè rekonèt, sonje, ak konsidere kòm sakre bagay sakre nou resevwa nan men anwo yo. Mwen temwaye ke si nou fè sa, n ap gen pouvwa pou andire eprèv yo ak simonte difikilte epòk nou yo. Nan non Jezikri, amèn.

robotstxt: allowed

filter: keep


text:
Se avek enn gran plezir ki mo pe partaz avek bann leker Le Mauricien sa de-trwa premie zour ki mo finn viv antan ki profeser Kreol Morisien dan lekol primer. Dabor mo bizin dir ki mo ti bien antouzias pou koumans enn nouvo lavantir ek pou met an pratik tou seki mo finn aprann pandan mo formasion.
Mo finn bien satisfe avek lakey ki mo finn gagne dan bann lekol kot mo pe travay ek ousi avek lintere ki sakenn pe montre lor sa nouvo size la. Mo finn eprouv enn gran santiman fierte kan mo finn rant dan bann klas e dir: « Bonzour bann zanfan ». Mo finn trouv bann ti figir tris avek enn ti larm ou avek enn ti sourir timid. Me bien vit, bann per ek bann larm finn disparet e bann zanfan finn santi zot bien alez dan klas.
Mo kontan ki mo finn resi met zot an konfians mem si ena bann zanfan ki bizin plis letan pou adapte, parski deza lekol primer, li enn nouvo lemond pou zot.
Li ti extra pou trouve ki bann zelev exprim zot avek boukou natirel. Ena ki pena labitid koz Kreol dan zot lakaz. Me bien vit zot finn kapav koze kouma zot bann ti kamarad. Pou sa trimes-la, nou pe met lanfaz lor bann aktivite oral ek kreatif pou fer konesans ek bann zanfan ek sirtou pou permet zot exprim zot libreman.
Mo sir ki pou tou profeser KM kouma mwa, enn kiksoz ki inportan, se fer bann zanfan pran plezir vinn dan klas Kreol. Bann premie aktivite finn deroul extra bien: bann zanfan finn partisipe avek boukou lantouziasm. Sa li vreman ankouran.
Li vre ki ena plizier kiksoz pratik ki pa ankor bien instale, bann interogasion ek bann reamenazman ki bizin fer. Me li zis enn koumansman. Nou ena tou pou fer. Kouma tou nouvo proze, Kreol pou pran so letan pou li trouv so plas dan lekol. Anou pran inpe pasians e mo sir ki avek kolaborasion tou dimounn, nou pou resi realiz bann gran kiksoz. Mo swe se ki sa bann ti sourir ki mo finn trouve premie zour-la reyonn ankor plis parski zot mem ki pou fer fierte nou langaz ek nou pei.


text: 1Lè sa a, Jida kite frè l’ yo, li al jwenn Ira, yon nonm lavil Adoulam. 2Antan li la, li wè yon fi. Papa fi a te yon moun peyi Kanaran yo te rele Chwa. Jida marye ak fi a, li kouche avè l’. 3Madanm lan vin ansent, li fè yon pitit gason. Jida rele pitit la Er. 4Madanm lan vin ansent ankò, li fè yon lòt pitit gason, yo rele l’ Onan. 5Li fè yon lòt pitit gason ankò, yo rele l’ Chela. Jida te lavil Kezib lè madanm li fè Chela. 6Jida chwazi yon fi yo rele Tama pou Er, premye pitit gason l’ lan. 7Men Er, premye pitit Jida a, pa t’ fè Seyè a plezi paske li te twò mechan. Se konsa Seyè a te fè l’ mouri. 8Lè sa a, Jida di Onan: -Ale jwenn madanm frè ou la, kouche avè l’. Se devwa ou, paske ou se frè mari l’ ki mouri. Konsa, w’a fè yon pitit pou frè ou pou non li pa pèdi. 9Men Onan te konnen pitit la pa t’ap pou li. Se konsa, chak fwa li kouche ak madanm frè li a, li voye atè pou li pa t’ fè pitit pou frè li a. 10Sa l’ t’ap fè a pa t’ fè Seyè a plezi. Se konsa Seyè a fè l’ mouri tou. 11Lè sa a, Jida di Tama, bèlfi li a: -Ou mèt tounen kay papa ou, rete vèv san marye jouk tan Chela, lòt gason m’ lan, vin gran. Li te di l’ sa paske li te pè pou Chela pa t’ mouri tankou frè l’ yo. Tama menm tounen rete kay papa l’. 12Kèk tan apre sa, madanm Jida, pitit fi Chwa a, mouri. Apre Jida te fin fè sa pou l’ te fè pou lanmò a, li moute al Timna ansanm ak zanmi l’ lan, Ira, moun Adoulam lan. Li tapral wè moun ki t’ap taye lenn mouton l’ yo pou li. 13Yo fè Tama konn sa, yo di l’: -Gade. Men bòpè ou ap moute al Timna, pou l’ fè taye lenn mouton li yo. 14Se konsa, Tama wete rad vèv ki te sou li a, li kouvri tèt li ak yon vwal, li al chita bò pòtay lavil Enayim, sou chemen ki mennen Timna a. Li te wè Chela te fin gran, men Jida pa t’ pran l’ bay Chela pou madanm. 15Lè Jida wè l’, li konprann se te yon jennès, paske figi l’ te kouvri. 16li al jwenn li bò chemen an, li di l’: -vin non. Kite m’ kouche avè ou. Li pa t’ konnen se bèlfi li li te ye. Tama di li: -Kisa w’ap ban mwen pou m’ kite ou kouche avè m’. 17Jida reponn li: -m’a voye yon jenn kabrit ba ou nan bèt mwen yo. Tama di li: -Kisa w’a ban m’ kenbe jouk ou voye l’ ban mwen. 18Jida reponn li: -Kisa ou vle m’ ba ou kenbe? Tama di li: -Letanp ou a ak tout kòd li, ansanm ak baton ki nan men ou lan. Jida ba li yo. Li kouche ak li. Tama vin ansent pou li. 19Apre sa Tama leve, li al fè wout li. Li wete vwal la, epi li mete rad vèv li sou li ankò. 20Jida voye zanmi l’, moun lavil Adoulam lan, ak jenn kabrit la pou l’ te ka reprann sa l’ te bay fanm lan kenbe a. Men zanmi l’ lan pa t’ kapab jwenn fanm lan. 21Li mande mesye ki te la yo. Kote jennès ki te chita bò chemen an, sou pòtay lavil Enayim lan? Yo reponn li: -Pa janm gen ankenn jennès bò isit la. 22Li tounen al jwenn Jida, li di l’: -Mwen pa jwenn li non. Mesye nan zòn lan di m’ pa janm gen ankenn jennès bò la. 23Jida di l’: -Pa fatige kò ou chache reprann sak nan men l’ lan. Moun va pase m’ nan betiz twòp. Mwen voye kabrit la ba li, ou pa jwenn li. Kite sa! 24Sou twa mwa konsa, yo vin di Jida: -Tama, bèlfi ou la, lage kò l’ nan jennès. Li gen tan ansent. Jida di yo: -Pran l’, mennen l’ deyò lavil la. Mete dife anwo l’ jouk li mouri. 25Yo t’ap mennen Tama deyò lavil la lè li voye komisyon sa a bay bòpè li: -Se pou mèt bagay sa yo mwen ansent. Gade wè si ou rekonèt ki moun ki mèt letanp sa a ak tout kòd li ansanm ak baton sa a? 26Jida rekonèt yo, li di: -Li gen rezon. Se mwen menm ki antò. Mwen te dwe fè l’ marye ak Chela, pitit gason m’ lan. Jida pa t’ kouche avè l’ ankò. 27Lè lè a rive pou Tama akouche, yo wè li te gen marasa nan vant li. 28Pandan li te gen tranche, yonn nan timoun yo lonje men l’ deyò. Fanmchay la kenbe men an, li mare yon moso fil wouj ladan l’. Li di: -Sa a fèt anvan. 29Men pitit la rale men an antre, epi se lòt frè a ki soti anvan. Fanmchay la di: -Se konsa ou fè chemen pou ou pase! Se poutèt sa yo rele l’ Perèz. 30Apre sa, frè li a soti ak fil wouj la mare nan men l’. Yo rele l’ Zerak.


text:
Menmjan ak gwo dife ki transfòme fè a fè l tounen asye a, si nou rete fidèl pandan eprèv difisil lafwanouan, n ap espirityèlman rafine ak fòtifye.
Sa gen dizan, madanm mwen, Kathy, avèk mwen t ap viv Sao Paulo, nan Brezil. Prezidan David Marriott t ap prezide sou Misyon Interlagos la nan São Paulo nan Brezil. Li menm ak madanm ni, Neill, ak pitit gason yo, Will, Wesley, ak Trace te viv tou pre nou. Yo te kite lakay yo, biznis yo, ak anpil manm fanmi yo pou yo te reponn apèl pwofèt la pou sèvi yon misyon.
Prezidan Marriott te rele yon jou aprèmidi. Bèl pitit fi 21 an lan, Georgia, ki t ap etidye vyolon nan Inivèsite Indiana a, te frape pa yon kamyon pandan l t ap kondui bisiklèt pou al laky li apre yon reyinyon nan Legliz la. Nan premye rapò a, Georgia te oke. Kèk èdtan apre, kondisyon li te dramatikman anpire.
Manm fanmi yo ak zanmi te kòmanse jene ak priye pou yon mirak fèt pou Georgia. Manman l te vwayaje pandan tout lannuit la soti Brezil. Lè l te rive Indiana nan demen, pi gran pitit li yo te vin rankontre li, epi nan kriye, yo te eksplike ke yo te avèk Georgia lè l te mouri.
Mwen te obsève fanmi Marriott nan epòk yo te viv eksperyans sa a ak nan mwa ak ane k te suiv yo. Yo te kriye, yo te priye, yo te pale de Georgia, yo te santi gwo doulè ak tristès, men lafwa yo pa t febli. Nan sesyon maten an, nou te tande menm kalite lafwa sa a nan bèl lavi fanmi Bowen ak Wilberger.1
Don lafwa a se yon dotasyon espirityèl inestimab. Jezi te priye: “Lavi etènèl, se pou yo konnen ou, ou menm ki sèl Bondye tout bon an, ansanm ak moun ou voye a, Jezikri.”2
Lafwa nou santre nan Bondye, Papa nou an, ak nan Pitit Gason L la, Jezikri, Sovè nou ak Redanmtè nou. Li fòtifye pa temwayaj nou ke plenitid levanjil la te retabli sou tè a; ke Liv Mòmon an se pawòl Bondye; epi pwofèt yo ak apot yo jodia detni kle prètriz yo. Nou cheri lafwa nou, nou travay pou fòtifye lafwa nou, nou priye pou ogmante lafwa nou, e nou fè tout sa ki nan pouvwa nou pou nou pwoteje ak defann lafwa nou.
Apot Pyè te idantifye yon bagay li te rele yon “eprèv lafwa nou.”3 Li te fè eksperyans avèk li. Sonje pawòl Jezi yo:
“Simon, ... Satan mande pouvwa pou l pase ou nan laye, tankou grenn y ap vannen:
“Men mwen lapriyè pou ou, pou lafwa ou pa febli.”4
Nan apre Pyè te ankouraje lòt moun yo: “Noupa bezwen sezi devan gwo eprèv sa yo k ap tonbe sou nou tankou gwo dife a, kòmsi yon bagay etranj ap rive nou la a.”5
Bi eprèv difisil sa yo se pou rann nou pi fò, men yo gen potansyèl pou diminye oubyen menm detwi lafwa nou nan Pitit Gason Bondye a ak febli rezolisyon nou pou kenbe pwomès nou fè l yo. Eprèv sa yo souvan degize, sa ki rann yo difisil pou idantifye. Yo pran rasin nan feblès nou, nan sansiblite nou, oubyen nan bagay sa yo ki pi konte pou nou yo. Yon tès reyèl men ki simontab ppou yon moun gen dwa ekstrèmman difisil pou yon lòt moun.
Kijan nou ka rete “fèm e inebranlab” ”6 lè n ap travèse yon eprèv lafwa? Nou plonje nou nan bagay sa yo menm ki te ede nou bati nwayo lafwa nou an---nou egzèse lafwa nan Kris la, nou priye, nou medite sou ekriti yo, nou repanti, nou respekte kòmandman yo, epi nou sèvi lòt moun.
Lè n ap travèse yon eprèv lafwa—kèlkeswa sa nou fè, nou pa dwe mete distans ant nou menm ak Legliz la! Elwanye nou de wayòm Bondye a pandan yon eprèv lafwa se tankou kite sekirite yon refij byen asire egzakteman lè tanpèt la ap pwoche.
Apot Pòl te di: “Nou pa etranje ankò ni moun deyò, men nou se sitwayen ansanm ak tout sen yo, moun kay Bondye.”7 Se nan sen Legliz la, kay Bondye a, nou pwoteje lafwa nou. Nou reyini ansanm avèk lòt moun ki kwè, nou priye e nou jwenn repons pou priyè nou yo, nou adore atravè mizik, nou pataje temwayaj nou sou Sovè a, nou youn sèvi lòt, e nou santi Lespri Senyè a. Nou pran Sentsèn, nou resevwa benediksyon prètriz yo e nou ale nan tanp. Senyè a te deklare: “Nan òdonans yo ..., pouvwa Bondye a manifeste.”8 Lè n ap fè fas ak yon tès lafwa---rete ansekirite andedan kay Bondye a. Toujou gen yon plas pou nou nan kote sa a. Okenn eprèv pa si gwo ke nou pa kapab simonte li ansanm.9
Prezidan Thomas S. Monson te di: “Konpa moral sosyete a [ap chanje a yon vitès rapid]. Konpòtman ... yo te konsidere kòm inapwopriye ak imoral otrefwa yo vin kounyeya ... akseptab pou anpil moun.”10
Gen anpil adilt sèl nan Legliz la ki depase laj adilt anpil. Byenke yo twouve lavi aktyèl yo byen diferan de sa yo te prevwa, yo kenbe lwa chastete a.11 Sa se kapab yon eprèv lafwa. Mwen eksprime pwofon respè m ak admirasyon m pou disip Kris sa yo.
“Bondye kòmande pou pouvwa sakre pwokreyasyon yo sèvi sèlman ant gason ak fi ki marye legalman.”12 Nan Nouvo Testaman an Sovè a te bay nivo moral pou disip li yo lè l te deklare: “Si yon moun gade yon fi avèk lanvi, li fè adiltè avè l nan kè li.”13 Li te anseye nou pou n pa kondane lòt moun men, pou n pa pè pale yo klèman. Li te di: “Ale, e pa peche ankò.”14
Fanmi m gen yon zanmi. Ou siman konnen yon moun tankou li, oubyen petèt ou menm jan avèk li. Toujou fidèl, ap sèvi nobleman nan Legliz la, admire pwofesyonèlman, adore pa fanmi li, e byenke l te anvi marye e gen pitit, li rete selibatè. Li di: “M pran desizyon pou m mete .... konfyans nan Jezikri. Ale nan tanp souvan ede m kenbe yon pèspektiv pi etènèl. Sa raple m ke m pa janm poukont mwen. Mwen gen lafwa ... ke ... yo pap refize m okenn benediksyon ... si m ... rete fidèl nan alyans mwen yo, enkli lwa chastete a.”15
Yon lòt zanmi te sèvi yon misyon onorab, ki te suiv pa gwo fòmasyon akademik. Li te espere fonde yon fanmi. Eprèv lafwa li: atirans pou moun menm sèks. Li te ekri m sa pa gen lontan: “Nan benediksyon patriyakal mwen, yo pwomèt mwen ke m ap gen pwòp fanmi pa m yon jou. Keseswa ... nan lavi sa a oubyen nan lavi apre a, m [pa konnen] [Men sa m konnen sèke mwen pa vle fè anyen k pou konpwomèt benediksyon Bondye pwomèt mwen menm ak posterite m nan. ... Respekte [lwa chastete a] se yon defi, men èske nou pa t vin sou tè a pou konfwonte pwoblèm e pou montre Bondye lanmou ak respè nou pou li nan respekte kòmandman l yo? Mwen gen benediksyon pou m an bòn sante, pou m gen levanjil la, yon fanmi ki renmen mwen, ak zanmi lwayal. Mwen rekonesan pou pil benediksyon m resevwa yo.”16
Mond la pwoteste: “Kijan nou ka fè mande anpil konsa?” Senyè a reponn:
“Panse pa m se pa panse pa ou, e chemen pa ou se pa chemen pa mwen. …
“Menmjan syèl la byen lwen anwo latè a, se konsa panse pa m byen lwen anwo panse pa ou, wout mwen yo pi wo pase pa w yo.”17
De disip Kris sa yo, ak dèmilye menmjan avèk yo, yo te touche pa pwomès Sovè a: “M ap ba nou kè poze. Mwen pap fè li dapre jan mond lan. Pa kite anyen toumante tèt nou.”18
Men yon lòt eprèv lafwa. Te toujou gen moun ki vle diskredite Legliz la ak detwi lafwa. Jodia, yo itilize Entènèt.
Gen kèk nan enfòmasyon y ap bay sou Legliz la ki pa vre, kèlkeswa jan yo konvenkan. An 1985, m sonje yon kòlèg mwen ki te mache antre nan biwo m nan Florid. Li te gen atik ki te soti nan jounal Time nan ki te rele “Challenging Mormonism’s Roots (Mete rasin mòmonis la an kesyon).” Li te pale de yon lèt yo te fèk dekouvri, ki te sipoze ekri pa Martin Harris, ki te kontredi resi Joseph Smith te fè konsènan dekouvèt plak Liv Mòmon yo.19
Kòlèg mwen an te mande si nouvèl sa a t ap detwi Legliz Mòmon an. Atik la te site yon mesye ki te di li t ap kite Legliz la poutèt dokiman an. Nan apre, yo te di te gen lòt moun ki te kite Legliz la.20 Mwen sèten ke sete yon eprèv lafwa yo.
Kèk mwa apre, ekspè te dekouvri ke lèt la sete yon manti total (e moun ki te fòje l la te konfese). Mwen sonje m te reyèlman espere ke moun yo ki te kite Legliz la poutèt manti sa a ta fini pa retounen.
Gen kèk moun ki pafwa remete lafwa yo an kesyon lè yo li sa yon deklarasyon yon dirijan Legliz la te fè, sè dizèn ane desa, ki parèt an kontradiksyon avèk doktrin nan. Gen yon prensip enpòtan ki gouvène doktrin legliz la. Doktrin nan anseye pa tout 15 manm yo nan Premye Prezidans lan ak Kolèj Douz la. Li pa kache nan yon paragraf diskou yon sèl moun. Vrè prensip yo anseye souvan e pa plizyè moun. Doktrin nou an pa difisil pou jwenn.
Dirijan Legliz yo se moun onèt men moun ki pa pafè. Sonje pawòl Mowoni yo: “Pa kondane m poutèt enpèfeksyon m, ni papa m tou ...; men okontrè bay Bondye remèsiman poutèt li fè nou konnen enpèfeksyon nou pou nou kapab aprann vin pi saj pase jan nou te ye.”21
Joseph Smith te di: “Mwen pa t janm di nou ke m te pafè, men pa gen erè nan revelasyon yo.”22 Mirak men Bondye nan istwa ak destine Legliz Jezikri pou Sen Dènye Jou yo, nou ka konprann ni sèlman atravè linèt envestigasyon espirityèl. Prezidan Ezra Taft Benson te di: “Tout [moun] dwe finalman twouve yo nan pye mi lafwa a, e … yo dwe pran pozisyon.”23 Pa etone si sa rive ou!
Pa definisyon, eprèv ap difisil. Gen dwa gen angwas, konfizyon, nuit san somèy, ak zorye mouye ak kriye. Men eprèv nou yo pa oblije espirityèlman fatal. Yo pa oblije elwanye nou de alyans nou yo oubyen de kay Bondye a.
“Sonje, sonje se sou wòch Redanmtè nou an, ki se Kris la, Pitit Gason Bondye a, nou dwe bati fondasyon nou; konsa, lè dyab la voye gwo van li yo, wi, pik li yo nan toubiyon an, wi, lè tout lagrèl li yo ak gwo siklòn ni yo vin bat nou, li pap gen pouvwa sou nou pou l trennen nou desann nan gouf mizè ak malè etènèl la, poutèt sou wòch nou bati a, ki se yon bon fondasyon, lèzòm pa kapab tonbe si yo bati sou fondasyon sa a.”24
Menmjan ak gwo dife a ki transfòme fè a fè l vin tounen asye a, si nou rete fidèl pandan eprèv difisil lafwa nou yo, n ap espirityèlman rafine ak fòtifye.
Eldè D. Todd Christofferson te eksplike sa l te aprann gras ak yon eprèv pèsonèl: “Byenke m te soufri lè sa a, lè m gade dèyè, mwen rekonesan dèske pwoblèm mwen yo pa t rezoud rapidman. Lefèt ke m te oblije vire m vè Bondye pou mande l èd prèske chak jou pandan plizyè ane a te reyèlman aprann mwen kijan pou m priye ak resevwa repons pou priyè m yo, sa te pratikman aprann mwen pou m gen lafwa nan Bondye. Mwen te vin rive konnen Sovè a ak Papa m ki nan Syèl la nan yon fason e nan yon degre ki petèt pa t ap posib otreman, oubyen sa t ap petèt pran anpil anpil tan. ... Mwen te aprann mete konfyans mwen nan Senyè a avèk tout kè m. Mwen te aprann mache avèk li jou apre jou.”25
Pyè te dekri eksperyans sa yo kòm “pi presye pase ... lò” .”26 Pwofèt Mowoni te ajoute ke yon temwayaj suiv “eprèv lafwa ou.”27
Mwen te kòmanse avèk istwa fanmi Marriott la. Semèn pase a, Kathy avèk mwen te reyini avèk yo sou tonm Georgia. Dizan deja pase. Manm fanmi ak zanmi te eksprime lanmou yo te genyen pou Georgia ak souvni yo te gen de li. Te gen balon blan yo te lanse pou te selebre lavi li te viv la. Avèk dlo nan je l, manman Georgia te pale avèk tandrès sou lafwa ak pi gwo konpreyansyon li te resevwa, epi papa Georgia te dousman pale m de “temwayaj” yo te pwomèt li a ke l te resevwa a.
Avèk lafwa, eprèv lafwa vini, ki pote ogmantasyon lafwa. Asirans rekonfòtan Senyè a te bay Pwofèt Joseph Smith la se menm pwomès Li fè nou nan eprèv lafwa nou yo: “Kenbe … , pa pè … , paske Bondye ap avèk ou pou toujou ajamè.”28 Konsènan sa mwen rann temwayaj sakre mwen, nan non Jezikri amèn.
Mostrar referencias
-
1. Gade Shayne M. Bowen, “Paske li vivan, nou menm tou nou va viv,” e Ann M. Dibb, “Mwen konnen sa. Mwen viv sa. Mwen renmen sa,” nan sesyon Samdi maten konferans jeneral Oktòb 2012 la.
-
2. Jan 17:3.
-
3. 1 Pyè 1:7.
-
4. Lik 22:31–32.
-
5. 1 Pyè 4:12; italik ajoute.
-
6. Alma 1:25.
-
7. Efezyen 2:19.
-
-
9. Gade Mozya 18:8–10.
-
10. Thomas S. Monson, “Stand in Holy Places,” Liahona
and Ensign, Nov. 2011, 82.
-
11. Gade Ezra Taft Benson, “The Law of Chastity,” New Era, Jan. 1988, 4–7; “The Law of Chastity” nan Brigham Young University 1987–88 Speeches (1988), 1–5, speeches.byu.edu; gade Gospel Principles (2009), 224–32 tou.
-
12. “Fanmi: Yon Pwoklamasyon pou Mond la,” Liahona
ak Ensign, Nov. 2010, 129.
-
13. Matye 5:28.
-
14. Jan 8:11.
-
15. Korespondans pèsonèl, 2012.
-
16. Korespondans pèsonèl, 2012.
-
17. Ezayi 55:8–9.
-
18. Jan 14:27.
-
19. Gade Richard N. Ostling, “Challenging Mormonism’s Roots,” Time, May 20, 1985, 44.
-
20. Gade Gordon B. Hinckley, “Lord, Increase Our Faith,” Ensign, Nov. 1987, 52.
-
21. Mòmon 9:31.
-
22. Enseignements des présidents de l’église: Joseph Smith (2007), 522.
-
23. Ezra Taft Benson, “The Book of Mormon Is the Word of God,” Tambuli, Me 1988, 6
; Ensign, Me 1975, 65.
-
24. Elaman 5:12.
-
25. D. Todd Christofferson, “Give Us This Day Our Daily Bread” (Church Educational System fireside, Jan. 9, 2011), lds.org/broadcasts.
-
26. 1 Pyè 1:7; gade tou 1 Pyè 4:13.
-
27. Etè 12:6.
-
28. Doktrin ak Alyans 122:9; Prezidan George Q. Cannon di: “Kèlkeswa gravite eprèv la, pwofondè detrès la, grandè afliksyon yo, [Bondye] p ap janm abandone nou. Li pa janm fè sa, e li pap janm fè sa. Li pa ka fè sa. Sa pa nan karaktè li. Se yon moun enchanjab; li se menm nan yè, menm jodia, e l ap rete menm nan pou letènite k ap vini yo. Nou jwenn Bondye sa a. Nou fè l vin zanmi nou lè nou obeyi levanjil li a; e l ap kanpe bò kote nou. Menmsi nou pase nan founèz dife, nou naje nan dlo move, nou pap boule ni nwaye. N ap soti anba eprèv sa yo ak difikilte sa yo kote n ap vin pi bon ak pi pi gras avèk yo, si nou mete konfyans nou nan Bondye e si nou respekte kòmandman l yo” (“Freedom of the Saints,” in Brian H. Stuy, comp., Collected Discourses Delivered pa President Wilford Woodruff, His Two Counselors, the Twelve Apostles, and Others, 5 vols. [1987–92], 2:185); see also Jeffrey R. Holland, “Come unto Me,” Ensign, Avr. 1998, 16–23.
Sitio web oficial de La Iglesia de Jesucristo de los Santos de los Últimos Días
© 2014 Intellectual Reserve, Inc. Todos los derechos reservados


text: 1Men yon mesaj pou lavil Tir: -Nou menm maren ki sou batiman Tasis yo, nou mèt plenn sò nou! Lavil Tasis fini. Pa gen kay ankò, pa gen pò! Yo t’ap tounen soti peyi Kitim lè yo pran nouvèl la. 2Nou menm kòmèsan Sidon yo, moun lakòt, nou pral rete men nan bouch. Nou te voye moun lòt bò lanmè 3achte ble yo rekòlte bò larivyè Nil nan peyi Lejip la, apre sa pou nou mache vann li avèk gwo benefis. Nou t’ap fè kòmès ak tout peyi. 4Lavil Sidon, ou menm ki te yon si bon pò, yo pral fè ou wont! Lanmè a pale, li di konsa: Mwen pa janm gen pitit, mwen pa janm fè pitit. Mwen pa janm gen pitit gason pou m’ elve, ni pitit fi pou m’ bay levasyon. 5Lè moun Lejip yo va pran nouvèl sa ki te rive lavil Tir, yo pral tranble nan kanson yo! 6Nou menm moun peyi Finisi, moun lakòt, travèse lòt bò lanmè. Al nan peyi Tasis. Nou mèt plenn sò nou! 7Lavil sa a, se pa lavil kote moun te toujou ap fè fèt la? Se pa yon lavil ki la depi nan tan lontan? Se pa lavil ki te konn voye yon koloni moun pa l’ yo al tabli nan peyi lòt bò lanmè pou chita pouvwa li plis? 8Se lavil Tir wa a te chita ap nonmen chèf. Tout kòmèsan li yo, se gwo chèf yo te ye. Negosyan l’ yo menm, se moun yo te respekte toupatou sou latè. Kilès ki te pran desizyon fè lavil Tir la sa? 9Se Seyè ki gen tout pouvwa a ki te pran desizyon sa a. Li fè sa pou kraze lògèy yo te genyen pou tout bèl bagay yo te fè, pou l’ te ka trennen tout grannèg peyi a nan labou. 10Nou menm moun li yo ki nan peyi Tasis, pito nou travay tè nou tankou moun bò larivyè Nil yo. Pa gen moun pou pwoteje nou ankò. 11Seyè a te lonje men l’ anwo lanmè a. Li te jete wa ki t’ap gouvènen yo a. Li te bay lòd pou yo detwi tout pò moun Finisi yo te gen nan peyi Kanaran. 12Li di: -Nou menm, moun lavil Siyon, nou pa nan fè fèt ankò! Nou tankou yon jenn fi yo ta fè kadejak sou li. Nou mèt leve, travèse lòt bò lanmè. Al nan peyi Kitim. Menm la, yo p’ap kite nou an repo. 13Gade peyi Tir la! Se pa moun Lasiri yo ki te lage l’ nan men bèt nan bwa yo. Se moun Babilòn yo ki te fè sa. Se yo ki te bati fò won byen wo pou sènen peyi a. Yo kraze tout fò lavil Tir yo. Yo fè yo tounen mazi. 14Nou menm maren ki sou batiman Tasis yo, nou mèt plenn sò nou, paske yo detwi gwo pò nou an! 15Yon lè ap rive, yo pral bliye lavil Tir pandan swasanndizan, laj yon wa rive genyen anvan li mouri. Men, apre swasanndizan sa yo, lavil Tir pral tankou jennès yo pale nan chante a: 16Pran gita ou! Mache nan tout lavil la! Ou menm, jennès yo te bliye a! Jwe bèl mizik, chante bèl chante ou yo ankò pou yo ka chonje ou! 17Wi, apre swasanndizan, Seyè a va kite lavil Tir reprann menm vye kòmès li a. Lavil Tir pral lage kò l’ nan fè bagay derespektan ankò, li pral nan fè dezòd ak tout chèf k’ap gouvènen toupatou sou latè. 18Men, y’ap pran lajan y’ap ba li a ansanm ak benefis l’ap fè nan kòmès sal li a, y’ap mete yo apa pou Seyè a. Li p’ap ka ranmase yo pou l’ sere. Se moun k’ap sèvi Seyè a ki pral sèvi ak lajan sa a pou achte manje plen vant yo ak bèl rad pou mete sou yo.


text:
Là, tou bannes metteurs nissa pou alle appranne sa bannes santé Alain Ramanisum là par coeur pou nou chante en choeur ek Alain le 9
Et en chantant, nou pou:
"Mette nou le corps devant
Nou le corps derriere
Nou tourné, nou tourné
Nou le corps devant
Nou le corps derriere
Nou tourné, Nou tourné
Leve nou la main la haut (wo la la laaa)
Nou leve nou la main la haut (wo la la laaa)
Nou leve nou la main la haut (wo la la laaa)
Nou leve nou la main la haut (wo la la laaa)"
Jolie_Poule :P
(Mary, check saaaa )
Là, tou bannes metteurs nissa pou alle appranne sa bannes santé Alain Ramanisum là par coeur pou nou chante en choeur ek Alain le 9


text: 1Seyè a fè m’ wè de panyen plen fig frans kòtakòt devan gwo kay Seyè a. Lè sa a, Nèbikadneza, wa peyi Babilòn lan, te gen tan depòte Jekonya, pitit Jojakim, wa peyi Jida a, ansanm ak tout gwo chèf peyi Jida yo, bòs atizan yo ak tout moun ki gen metye yo. Li te mennen yo tout ale lavil Babilòn. 2Premye panyen an te plen bèl fig frans tankou premye fig ki mi nan sezon an. Lòt panyen an te plen vye fig frans moun pa ka manje tank yo pa bon. 3Lèfini, Seyè a di m’ konsa: -Jeremi, kisa ou wè la a? Mwen reponn, mwen di l’: -Fig frans. Bon fig yo bon anpil. Vye fig yo pa bon menm. Moun pa ka manje yo tank yo pa bon. 4Lè sa a, Seyè a pale avè m’ ankò, li di m’ konsa: 5-Se mwen menm, Seyè a, Bondye pèp Izrayèl la k’ap pale. Mwen konsidere moun peyi Jida yo depòte yo, moun mwen voye nan peyi Babilòn yo, tankou yon panyen bèl fig frans. Mwen pral aji byen ak yo. 6M’ap toujou voye je sou yo, m’ap mennen yo tounen nan peyi sa a. M’ap fè yo grandi, mwen p’ap kraze yo. M’ap plante yo, mwen p’ap derasinen yo ankò. 7M’ap ba yo konprann pou yo sa konnen se mwen menm ki Seyè a. Lè sa a, y’a yon pèp pou mwen, mwen menm m’a Bondye yo, paske y’ap tounen vin jwenn mwen ak tout kè yo. 8Menm sa yo fè ak vye fig ki pa bon yo, fig moun pa ka manje tèlman yo pa bon yo, se sa mwen pral fè ak Sedesyas, wa peyi Jida a, ansanm ak tout gwo chèf li yo, ak tout rès pèp lavil Jerizalèm yo ki te rete nan peyi a osinon ki te desann peyi Lejip. 9Mwen pral mennen yon sèl malè sou yo. Tout lòt nasyon ki sou latè a pral tranble lè y’a wè sa. Moun pral pase yo nan betiz, yo pral rakonte istwa sou yo. Yo pral mete yo nan chante. Y’ap pran non yo pou sèvi jouman, pou bay madichon nan tout peyi kote mwen pral gaye yo. 10Mwen pral voye lagè, grangou ak move maladi sou yo jouk p’ap gen yonn k’ap rete nan peyi mwen te ba yo a, peyi mwen te bay zansèt yo a.


text: 1Lè sa a, wa Jozafa t’ap mache sou dizwitan depi li t’ap gouvènen nan peyi Jida lè Joram, pitit Akab la, moute sou fotèy wa peyi Izrayèl la. Li pase douzan ap gouvènen nan lavil Samari. 2Li fè sa ki mal nan je Seyè a, men pa tankou papa l’ ak manman l’ Jezabèl. Li wete gwo wòch papa l’ te mete kanpe pou sèvis Baal la. 3Men, li fè menm peche ak Jewoboram, pitit gason Nebat la, li lakòz pèp Izrayèl la fè peche. Li pa t’ soti pou l’ te kite vye chemen sa a. 4Mesa, wa peyi Moab la, te fè gadinaj mouton. Se konsa li te pran angajman pou li te bay wa peyi Izrayèl la sanmil (100.000) ti mouton ak sanmil (100.000) belye ak tout lenn yo sou yo. 5Men, lè Akab, wa peyi Izrayèl la, mouri, wa peyi Moab la revòlte kont otorite wa peyi Izrayèl la. 6Lamenm, wa Joram kite lavil Samari, li sanble tout lame pèp Izrayèl la. 7Epi li pati, li voye di Jozafa, wa peyi Jida a: —Wa peyi Moab la revòlte kont otorite mwen. Ou pa ta vle vin avè m’ pou nou atake moun Moab yo? Jozafa reponn: —Men wi! Mwen menm ak tout sòlda mwen yo ak kavalye mwen yo, nou avè ou ansanm ak pèp ou a. Se yonn nou ye! 8Ki wout n’ap pran pou n’ al atake? Joram reponn li: —N’ap pran chemen ki pase nan dezè Edon an. 9Se konsa Joram, wa peyi Izrayèl la, ansanm ak wa peyi Jida a ak wa peyi Edon an pati. Yo pase sèt jou ap mache. Lè sa a dlo yo fini, pa t’ gen yon ti gout dlo ni pou sòlda yo ni pou bèt chay ki te avè yo. 10Joram, wa peyi Izrayèl la, di: —Woy! Nou fini! Seyè a fè nou tou twa vin isit la ansanm pou l’ lage nou nan men wa Moab la. 11Jozafa mande: —Pa gen yon pwofèt bò isit la ki ta ka pale ak Seyè a pou nou? Yonn nan chèf wa peyi Izrayèl yo di: —Bò isit la gen Elize, pitit gason Chafa a. Se li ki t’ap sèvi ak Eli. 12Jozafa di: —Sèten l’ap gen kichòy pou l’ di nou nan non Seyè a! Se konsa wa peyi Izrayèl la ansanm ak Jozafa ak wa peyi Edon an pati, y’ al wè Elize. 13Elize di wa Izrayèl la konsa: —Ki rapò m’ gen avè ou! Al wè pwofèt papa ou ak manman ou te konn al wè yo! Joram reponn: —Non! Se Seyè a ki voye chache nou pou l’ lage nou twa wa sa yo nan men wa peyi Moab la. 14Elize reponn: —Mwen pran Seyè vivan m’ap sèvi a pou temwen! Si mwen pa t’ gen respè pou Jozafa, wa peyi Jida a, m’ pa ta menm gade ou, m’ pa ta okipe ou. 15Koulye a, al chache yon mizisyen pou mwen. Pandan mizisyen an t’ap jwe mizik, pouvwa Seyè a desann sou Elize. 16Elize di: —Men sa Seyè a di: Fouye anpil gwo twou nan fon ravin sa a. 17Paske, men sa li di ankò: Nou p’ap wè van, nou p’ap wè lapli, men ravin sa a pral plen dlo. Konsa n’a jwenn kont dlo pou nou bwè ansanm ak bèf, kabrit nou yo ak bèt chay nou yo. 18Men tou sa pa anyen bò kote sa Seyè a ka fè. Li pral lage moun peyi Moab yo nan men nou. 19Nou pral pran tout bèl lavil ak ranpa yo, nou pral koupe tout bèl pyebwa yo, nou pral bouche tout sous dlo yo. Nou pral gate tout pi bèl jaden yo, nou pral kouvri yo ak wòch. 20Nan denmen maten, lè lè pou yo fè ofrann lan rive, yon dlo soti nan direksyon Edon, li kouvri tout tè a. 21Lè moun Moab yo pran nouvèl twa wa yo te moute vin atake yo, tout gason ki te gen laj pou pote zam, gran kou piti, yo sanble, y’ al mase kò yo sou fwontyè a. 22Nan denmen maten, lè yo leve, limyè solèy la t’ap bat sou dlo a. Li bay dlo a yon koulè wouj, moun Moab yo te kwè se san. 23Yo di: —Gade san! Lame wa yo gen lè goumen yonn ak lòt, yonn touye lòt. Ann al piye kan yo! 24Men lè moun Moab yo rive nan kan moun Izrayèl yo, moun Izrayèl yo tonbe sou yo, yo kòmanse bat yo. Moun Moab yo pran kouri. Moun Izrayèl yo antre dèyè yo nan peyi Moab, yo touye tout moun Moab ki tonbe anba men yo. 25Yo detwi lavil yo. Chak fwa yo rive bò yon bèl jaden, chak moun pran wòch, yo voye ladan l’ jouk jaden an kouvri nèt ak wòch. Yo bouche tout sous dlo yo, yo koupe tout bèl pyebwa yo. Sèl kote ki te rete kanpe se te lavil Kiraresèt, kapital la. Sòlda yo sènen l’, yo atake l’ ak kout wòch. 26Lè wa peyi Moab la wè li t’ap pèdi batay la, li pran sètsan (700) sòlda avè l’. Avèk nepe yo, yo chache mwayen pou yo pase nan mitan sòlda Izrayèl yo al fè wout yo nan direksyon peyi Edon, men yo pa t’ kapab. 27Lè sa a, wa peyi Moab la pran premye pitit gason l’ lan, sa ki te pou pran plas li sou fotèy la, li ofri l’ bay bondye peyi Moab la, li touye l’ sou tèt miray lavil la. Lè moun Izrayèl yo wè sa, yo pè pou malè pa rive yo. Yo rale kò yo dèyè, yo tounen nan peyi yo.


text: 1Seyè a pale avè m’ ankò: Li di m’ konsa: 2-Nonm o! Kisa bwa pye rezen an genyen ki fè l’ pi bon pase bwa tout lòt pyebwa ou ka jwenn nan rak? 3Eske li ka ba ou bwa pou fè anyen? Eske yo ka fè pikèt kwòk avè l’ pou pandye bagay? 4Li ka sèvi pou limen dife ase. Dife a boule de bout li yo ansanm ak mitan an. Apre sa, ou pa ka fè anyen avè l’ ankò. 5Li pa t’ ankò boule a, yo te tou pa ka fè anyen avè l’. Koulye a dife a fin boule l’, se pi rèd ankò. 6Se poutèt sa, men sa Seyè sèl Mèt la di: Menm jan yo pran yon bwa pye rezen nan mitan yon rakbwa, yo jete l’ nan dife pou boule l’, se sa menm mwen pral fè ak moun lavil Jerizalèm yo. 7M’ap kenbe tèt ak yo. Yo te chape anba dife a yon fwa, men se dife k’ap boule yo. Lè m’a kenbe tèt ak yo, n’a konnen se mwen menm ki Seyè a. 8Yo twonpe m’ tankou yon fanm k’ap twonpe mari l’. Se poutèt sa m’ap fè peyi a tounen yon dezè. Se mwen menm, Seyè sèl Mèt la, ki di sa.


text: 1Lè Atali, manman Okozyas, vin konnen yo te touye pitit li a, li bay lòd pou yo touye tout rès fanmi wa a. 2Men lè yo t’ap touye pitit wa yo, Jocheba, pitit fi wa Joram, sè menm papa ak Okozyas la, te pran Joas, yonn nan pitit gason Okozyas yo, li kache l’ ansanm ak moun ki te sèvi l’ nouris la nan yon chanm kote moun dòmi nan tanp lan. Yo pa kite Atali wè Joas. Se konsa Joas pa mouri. 3Joas rete kache nan tanp lan ansanm ak moun ki te sèvi l’ nouris la pandan sizan. Atali menm t’ap gouvènen peyi a. 4Sou setyèm lanne a, Jeojada, prèt la, fè chache tout kaptenn gadkò wa a ak tout chèf gad palè yo, li fè yo vin jwenn li nan tanp lan. La, li pran dizon ak yo, li fè yo fè sèman epi li moutre yo Joas, pitit wa a. 5Apre sa, li ba yo lòd sa a: —Men sa nou pral fè! N’ap separe moun k’ap vin pran pòs jou repo a an twa gwoup menm fòs, yon gwoup va fè pòs nan palè wa a, 6yon lòt gwoup va kanpe bò pòtay Sou a, dènye gwoup la va rete bò pòtay ki dèyè lòt gad yo. Y’a moute lagad nan palè wa a yonn apre lòt. 7De gwoup gad k’ap leve pòs jou repo a va moute gad nan tanp Seyè a pou pwoteje wa a. 8N’a fè yon gwo wonn ak wa a nan mitan. N’a kenbe zam nou nan men nou. Si yon moun ta vle pase nan mitan nou se pou nou touye l’. Kote wa a va fè, n’a fè avè l’. 9Kaptenn yo fè tou sa Jeojada, prèt la, te ba yo lòd fè a. Yo pran tout gad yo, ni sa ki t’ap pran pòs jou repo a, ni sa ki t’ap leve pòs jou sa a tou, y’ al jwenn Jeojada, prèt la. 10Jeojada pran frenn ak plak pwotèj wa David yo ki te nan Tanp Seyè a, li bay kaptenn gad yo kenbe. 11Gad yo menm, yo chak ak zam yo nan men yo, li ranje yo tout devan Tanp lan depi sou bò dwat rive sou bò gòch, yo fè wonn lotèl la pou pwoteje wa a. 12Lè sa a, Jeojada fè pitit wa a soti. Li mete kouwòn lan sou tèt li, li renmèt li kontra Bondye a. Li vide lwil sou tèt li epi li deklare Joas wa. Tout moun bat bravo, yo pran rele: Viv wa a! 13Lè Atali tande tout bri gad yo ak pèp la t’ap fè, li kouri al nan tanp lan kote moun yo te ye a. 14Li wè wa a kanpe bò gwo poto a, jan sa te toujou fèt la. Tout chèf yo ak tout mizisyen yo te bò kote wa a, tout pèp la te kontan, yo t’ap kònen twonpèt. Lè Atali wè sa, kè l’ kase. Li chire rad sou li, li rele: —Men yo moute yon konplo sou do m! 15Lamenm Jeojada, prèt la, bay kaptenn ki t’ap kòmande lame a lòd sa a: —Pase nan mitan de ran sòlda yo avè l’, mennen l’ deyò. Touye nenpòt moun nou wè k’ap swiv li. Prèt la pa t’ vle pou yo touye l’ nan Tanp Seyè a. 16Yo pran Atali, yo mennen l’ nan palè wa a bò Pòtay Chwal yo. Se la yo touye l’. 17Apre sa, Jeojada, prèt la, pase yon kontra ant Seyè a ak wa a ansanm ak pèp la. Dapre kontra a, yo rekonèt se pèp Seyè a yo ye. Li pase yon kontra tou ant wa a ak pèp la. 18Lèfini, tout pèp la al nan tanp Baal la, yo demoli l’. Yo kraze tout lotèl yo ak tout estati yo byen kraze. Yo touye Matan, prèt Baal la, devan lotèl yo. Jeojada mete gad veye Tanp Seyè a. 19Apre sa, li menm, kaptenn yo, gad wa yo, gad palè yo ak tout pèp la, yo soti nan Tanp lan ansanm ak wa a, y’ ale nan palè wa a. Yo pase antre nan pòt gad yo. Joas al chita sou fotèy wa a. 20Tout pèp la te kontan anpil. Yo te touye Atali ak kout nepe nan palè wa a. Apre sa, pa t’ gen yon ti bri nan tout lavil la. 21Joas te gen sètan lè l’ moute wa.


text:
Pou moin, i fodré ou informe aou in pé plis dessi sak lofis i fé: ou trète lofis in gob mé ou ansèrve la lang le kolonialis, ou gaingne pa ékri an kréol.
Aou mème trinn mète nout lang kréol dann in gob. Ou gaingne bien koz, ékri lo fransé, mi voi sa: on diré ou lé biling ossi non????
Pou le marshe pié, ou la regardé sak lofis ek Tikouti i fé: ou lé sir sak ou ékri.
Lé pa bon rakonte la,mantri. Akoz ou vien pa di tousala kank i fé in kolok: ou la pèr pétèt, ou i préfère kashiète dessi forum la, ansèrve la lang fransé konm nout toute issi. Alorsse avan kritik lofis, balaye devan out porte avan.
Amoin mon lang matèrnèl sé le kréol, mé moin néna (konm mi voi pou) in ot lang i apèl le fransé.
Amoin mi ansègne la lang kréol, mi vé mon lang lé ansègné konm i lang , sé sak mi fé tout konm lofis i di, konm mon bann dalon i fé.Mé mi amonte ossi la lang fransé mon bann marmay akoz zot la -bezoin le fransé ossi, konm ou dessi out forum pou kominiké alors alé pa di amoin, ou lé pa biling.
Arète kritiké, fé avanse nout lang, rekoné le travay lofis lé gayar, i vanj pou nout lan , imète anlèr nout lang kréol, nout rénioné.
In dalone


text: 1Men sa m’ap mande ou, devan Bondye ak devan Jezikri ki gen pou vini tankou yon wa pou jije tout moun, ni sa ki vivan ni sa ki mouri: 2Fè konnen pawòl Bondye a, mache bay li san pran souf, nan tout sikonstans, tan an te mèt bon li te mèt pa bon. Bay tout kalite prèv, rale zòrèy, bay konsèy, moutre moun yo verite a avèk pasyans nèt ale. 3Yon lè, ou gen pou ou wè moun p’ap vle kite yo moutre yo verite a ankò, y’ap vle pou yo swiv lide pa yo. Lè sa a, y’a reyini yon bann direktè met bò kote yo ki va di yo sa yo ta renmen tande. 4Yo p’ap vle tande verite a, y’a pito koute istwa ki pa vre. 5Men, ou menm, kenbe tèt ou an plas nan tout sikonstans. Sipòte tout kalite soufrans. Fè travay moun k’ap anonse bòn nouvèl la. Fè devwa ou ak tout kè ou, tankou yon sèvitè Bondye. 6Pou mwen menm, lè a rive kote yo pral ofri m’ tankou bèt y’ap ofri bay Bondye, lè a vini pou m’ kite lavi sa a/. 7Mwen fin mennen batay la byen mennen, mwen rive nan bout kous mwen, mwen kenbe konfyans mwen fèm nan Bondye. 8Koulye a, se rekonpans mwen m’ap tann pou lavi dwat mwen te mennen an. Lè gran jou a va rive, Seyè k’ap jije san patipri a ap mete rekonpans mwen an tankou yon kouwòn sou tèt mwen. Men, se pa mwen ase l’ap bay li. Tout moun k’ap tann ak tout kè yo lè la gen pou l’ parèt la, va resevwa l’ tou. 9Fè posib ou vin jwenn mwen touswit. 10Paske, Demas lage m’, li te renmen bagay ki nan lemonn lan twòp. Li pati, li ale Tesalonik. Kresan pou tèt pa l’ al nan peyi Galasi, Tit ale Dalmasi. 11Se Lik sèlman ki la avèk mwen. Pran Mak avèk ou lè w’ap vini. La ban m’ yon bon kout men nan travay la. 12Mwen voye Tichik lavil Efèz. 13Lè w’ap vini, pase pran gwo manto mwen te kite lakay Kapis, lavil Twoas, pote l’ pou mwen. Pote Liv yo tou, espesyalman sa ki fèt ak po bèt yo. 14Aleksann, bòs fòjon an, fè m’ anpil tò. Seyè a va ba l’ sa l’ merite dapre sa l’ fè a. 15Pran prekosyon ou avè l’, ou menm tou. Paske li pa t’ vle tande sa n’ap di a menm. 16pa t’ gen pesonn pou ede m’ premye jou mwen t’ap fè defans mwen devan chèf yo. Tout moun kite m’ pou kont mwen. Mwen mande Bondye pou l’ padonnen yo sa. 17Men, Seyè a te kanpe la avè m’, li ban m’ fòs. Se sak fè, mwen te kapab fè konnen pawòl la nèt ale, pou tout moun ki pa jwif yo te ka tande li. Se konsa Bondye wete m’ nan bouch lyon an. 18Seyè a va toujou delivre m’ nan tout move pa. L’ap konsève m’ pou m’ ka antre nan peyi kote li wa nan syèl la. Se pou li tout lwanj pou tout tan. Amèn. 19Di Priska ak Akilas bonjou pou mwen, ansanm ak tout moun ki lakay Onezifò yo. 20Eras te rete Korent. Mwen te blije kite Twofim lavil Milè paske li te malad. 21Fè posib ou pou ou vin jwenn mwen anvan sezon fredi a rive. Ebilis, Pidans, Lenis, Klodya ak tout lòt frè yo voye bonjou pou ou. 22Mwen mande Seyè a pou l’ toujou la avèk ou. benediksyon Bondye avèk nou tout. Amèn.


text: 1Bon konprann yon fanm fè kay li mache byen. Men, yon fanm sòt ap kraze kay li ak pwòp men li. 2Moun ki mache dwat, se yo ki gen krentif pou Seyè a. Men, moun k’ap mache kwochi pa pran Bondye pou anyen. 3Pawòl nan bouch moun san konprann, se fwèt pou dèyè yo. Men, pawòl nan bouch moun ki gen bon konprann, se pwoteksyon yo. 4Kote ki pa gen bèf pou rale chari pa gen rekòt. Lè bèt ou anfòm w’ap fè bon rekòt. 5Yon bon temwen p’ap bay manti. Yon fo temwen p’ap di verite. 6Moun ki gen lògèy plen kè yo, yo mèt chache konesans, yo p’ap janm jwenn li. Men, pou moun ki gen lespri, se bagay fasil. 7Pa pwoche bò kote moun san konprann. Se pa anba bouch yo w’ap pran anyen. 8Moun ki gen bon konprann konnen sa l’ap fè. Moun sòt mete nan tèt li li konnen, men se tèt li l’ap twonpe. 9Moun sòt pran peche sèvi jwèt. Men, moun k’ap mache dwat pare pou rekonèt tò yo. 10Lè ou nan lapenn, se ou ki konnen sa w’ap soufri. Konsa tou, lè kè ou kontan, pesonn pa ka kontan avè ou. 11Fanmi mechan yo gen pou disparèt. Men, fanmi moun k’ap mache dwat yo gen pou devlope. 12Chemen ou kwè ki bon an, se li ki mennen tou dwat nan lanmò. 13Ou mèt ap ri, kè ou ka nan lapenn. Apre kontantman, se kè sere. 14Moun k’ap fè sa ki mal ap jwenn sa l’ap chache a. Konsa tou, moun k’ap fè byen an ap jwenn rekonpans li. 15Yon moun sòt ap kwè tou sa yo di l’. Men, moun ki gen konprann veye kote l’ap mete pye l’. 16Moun ki gen bon konprann pran prekosyon yo, yo egzante malè. Moun sòt yo awogan, yo toujou konprann zafè yo bon. 17Lè yon moun gen san wo, l’ap toujou fè betiz. Men, moun ki kalkile anvan ap toujou rete kè pòpòz. 18Moun san konprann aji tankou moun fou. Men, rekonpans moun ki gen lespri se konesans. 19Move moun gen pou wete chapo devan bon moun. Moun mechan gen pou bese tèt devan moun k’ap mache dwat yo. 20Lè ou pòv, ou pa gen zanmi. Lè ou rich, ou plen zanmi. 21Se yon peche ou fè lè ou meprize frè parèy ou. Men, ala bon sa bon pou moun ki gen pitye pou pòv malere! 22Lè w’ap chache fè sa ki mal, ou pèdi chemen ou. Men, lè w’ap chache fè sa ki byen, moun ap toujou renmen ou, yo p’ap janm lage ou. 23Travay, w’a jwenn tou sa ou bezwen. Rete chita ap pale anpil ap rann ou pòv. 24Rekonpans moun ki gen konprann se konesans. Moun san konprann ap toujou aji tankou moun sòt. 25Lè yon temwen di laverite, li sove lavi inonsan. Lè li bay manti, li twonpe jij yo. 26Lè yon moun gen krentif pou Bondye, li gen kote pou l’ apiye. Pitit li yo ap jwenn pwoteksyon bò kot Bondye. 27Gen krentif pou Bondye, w’a gen lavi. Ou p’ap tonbe lè lavi ou an danje. 28Tout pouvwa yon wa, se lè peyi l’ap kòmande a gen anpil moun. Men, lè pa gen moun nan peyi a, wa a pa vo anyen. 29Moun ki pa fè kòlè fasil, se moun ki gen bon konprann. Men, moun ki gen san wo fè wè jan li sòt. 30Lè ou gen kè ou poze, ou kenbe kò ou an sante. Men, anvye sò lòt moun se tankou yon maladi k’ap manje ou nan zo. 31Lè w’ap peze pòv malere, se Bondye ki fè l’ la w’ap derespekte. Men, lè ou aji byen ak pòv, se pi bèl sèvis ou ka rann Bondye. 32Mechanste mechan an, se sa k’ap jete l’ atè. Men, moun ki fè sa ki byen, y’ap pwoteje l’ menm lè lavi l’ an danje. 33Moun ki gen konprann, se tout tan y’ap chache konnen. Men, moun sòt pa chache konnen anyen. 34Lè gen jistis nan yon peyi, sa leve peyi a. Men, peche lenjistis se yon wont pou yon nasyon. 35Wa a kontan lè moun k’ap travay avè l’ yo fè travay yo byen. Men, l’ap move sou moun k’ap fè travay yo mal.


text: 1Yon pitit gason ki gen bon konprann ap koute lè papa l’ ap rale zòrèy li. Men, moun k’ap pase moun nan betiz p’ap janm koute lè y’ap fè l’ obsèvasyon pou korije l’. 2Rekonpans yon moun chita sou sa li di ak bouch li. Men, moun ki ipokrit renmen fè mechanste. 3Veye pawòl ki soti nan bouch ou, w’a pwoteje lavi ou. Moun k’ap prese louvri bouch yo pale ap detwi pwòp tèt yo. 4Parese p’ap janm jwenn sa yo ta renmen genyen. Men, moun k’ap travay di ap jwenn tou sa yo ta renmen genyen. 5Moun k’ap mache dwat pa vle wè moun k’ap bay manti. Men, sa mechan yo ap fè a se yon wont, se yon dezonè pou tèt yo. 6Lè ou toujou fè sa ki byen, lajistis ap pwoteje ou. Men, peche lakòz mechan yo disparèt. 7Gen moun ki pa gen anyen men ki pran pòz moun rich yo. Gen moun ki pran pòz moun pòv yo, epi se yo ki gen fòtin. 8Yon moun rich sèvi ak lajan l’ pou l’ sove lavi l’. Moun ki pòv pa vle tande lè w’ap rele dèyè l’. 9Moun k’ap mache dwat yo tankou lanp k’ap klere byen klere. Men, mechan yo tankou yon lanp ki prèt pou mouri. 10Moun awogan yo toujou ap pouse dife. Men, moun ki koute konsèy, se moun ki gen bon konprann. 11Lajan ou fè fasil pa lwen fini. Lajan ou fè nan di ap toujou fè pitit. 12Lè ou pa jwenn sa ou t’ap tann lan, se bagay ki pou fè ou malad. Men, lè ou jwenn sa ou te anvi a, se lavi pou ou. 13Lè ou pa respekte pawòl ki nan lalwa Bondye a, se dèt ou fè. Men, moun ki fè sa lalwa mande yo fè a ap jwenn rekonpans yo. 14Sa moun ki gen bon konprann ap moutre a bay lavi. L’ap ede ou pou ou pa tonbe lè lavi ou an danje. 15Lè ou gen bon konprann, sa fè moun renmen ou. Men, lè moun pa ka fè ou konfyans, ou nan di. 16Tout moun ki gen konprann kalkile byen anvan yo fè yon bagay. Men, moun san konprann yo ap fè ou wè jan yo sòt. 17Yon move komisyonè ap mete moun nan ka. Men, yon komisyonè serye ap bay moun kè poze. 18Yon moun ki refize aprann ap toujou pòv, l’ap toujou wont. Men, y’ap respekte moun ki koute lè yo rale zòrèy yo. 19Ala bon sa bon lè ou jwenn sa ou te anvi a! Moun san konprann derefize kite move chemen yo pran an. 20Fè zanmi ak moun ki gen konesans, ou menm tou w’a vin gen konesans. Fè zanmi ak moun ki san konprann, ou nan pwoblèm. 21Malè ap pousib moun k’ap fè sa ki mal. Men, moun ki mache dwat ap jwenn bon rekonpans. 22Yon moun ki gen bon kè ap kite byen pou pitit pitit li. Men, richès moun k’ap fè sa ki mal, se moun ki mache dwat yo k’ap jwi li. 23Jaden malere bay kont manje. Men, lenjistis fè l’ mouri grangou. 24Si ou pè bat pitit gason ou, ou pa renmen l’. Si ou renmen l’, se pou ou korije l’. 25Moun k’ap mache dwat toujou gen ase pou yo manje. Men, vant mechan yo pa janm plen.


text: 1Madichon pou chèf sa yo ki tankou move gadò k’ap touye, k’ap gaye bann mouton m’ mete sou kont yo a. Se Seyè a menm ki di sa. 2Se poutèt sa, men sa Seyè a, Bondye pèp Izrayèl la, di sou chèf li mete reskonsab pèp li a: Nou gaye tout mouton m’ yo. Nou lage yo nan bwa, nou pa okipe yo. Mwen pral regle nou pou tout mechanste nou yo. Se mwen menm, Seyè a, ki di sa. 3M’ap sanble sa ki rete nan pèp mwen an, m’ pral pran yo nan tout peyi kote mwen te gaye yo a, m’ap fè yo tounen lakay yo. Y’a fè anpil pitit, y’a peple. 4M’a mete lòt chèf ki va okipe yo. Pèp mwen an p’ap pè anyen ankò, yo p’ap viv ak kè sote ankò. Yonn ladan yo p’ap pèdi. Se mwen menm Seyè a ki di sa. 5Seyè a di ankò: -Yon jou ap vini. Lè sa a, m’a chwazi yon moun ki dwat nan fanmi David la pou wa. L’a gouvènen yo ak bon konprann. L’a fè sa ki dwat, l’a mete jistis nan tout peyi a. 6Sou rèy wa sa a, pèp Jida a va sove, pèp Izrayèl la va viv ak kè poze nan peyi l’. Y’a rele wa a: Seyè a, Delivrans nou. 7Seyè a di ankò: Se poutèt sa yon jou va rive lè moun pèp Izrayèl yo p’ap di lè y’ap fè sèman: Se nan non Seyè ki vivan an, li menm ki te fè nou soti kite peyi Lejip. 8Lè sa a y’a di: Se nan non Seyè ki vivan an, li menm ki te fè pitit pitit moun pèp Izrayèl yo soti kite peyi nan nò a ak nan tout lòt peyi kote li te gaye yo pou yo vin rete nan peyi ki rele yo pa yo a. 9Mesaj sou pwofèt yo: -Kè m’ ap fann! M’ap tranble nan tout kò m’. Mwen tankou yon moun ki sou, yon moun ki bwè twòp. Se Seyè a ki lakòz sa avèk pawòl li yo ki pawòl Bondye tout bon. 10Peyi a plen moun ki vire do bay Bondye. Madichon Bondye fè tout peyi a nan lapenn. Jaden zèb yo fin cheche. Tout moun deyò pou fè sa ki mal. Yo pran fòs kouraj yo pou fè sa ki pa dwat. 11Seyè a di ankò: -Pwofèt yo ansanm ak prèt yo, se yon bann moun ki pa konn Bondye. Mwen bare yo ap fè sa ki mal nan Tanp lan menm. 12Enben, chemen yo pran an pral tankou yon tè glise nan fènwa pou yo. Yo pral pèdi wout yo, yo pral tonbe. Mwen pral voye yon sèl malè sou yo lè lè a va rive pou m’ pini yo. Se mwen menm, Seyè a, ki di sa. 13Mwen wè pwofèt lavil Samari yo ap fè bagay ki pa fè m’ plezi. Y’ap bay mesaj nan non Baal. Yo fè pèp mwen an, pèp Izrayèl la, pèdi chemen l’. 14Men, sa m’ wè pwofèt lavil Jerizalèm yo ap fè a ban m’ degoutans. Y’ap sèvi lòt bondye sou mwen. Y’ap plede bay manti. Y’ap ede moun yo fè mechanste. Konsa, pesonn pa sispann fè sa ki mal. Pou mwen, yo tankou moun lavil Sodòm ak lavil Gomò yo. 15Se poutèt sa, men sa Seyè ki gen tout pouvwa a di sou pwofèt yo: -Mwen pral ba yo zèb anmè pou yo manje. Mwen pral ba yo dlo pwazonnen pou yo bwè, paske pwofèt Jerizalèm yo lakòz tout moun nan peyi a lage kò yo nan fè sa ki mal. 16Men sa Seyè a di moun Jerizalèm yo: -Pa koute sa pwofèt sa yo ap di nou lè y’ap ban nou mesaj. Se manti y’ap ban nou pou yo ka pran tèt nou. Se sa ki vin nan tèt yo y’ap di pèl la. Sa yo di a pa soti nan mwen. 17Yo pale ak moun ki derefize koute m’ yo, y’ap di yo: Tout bagay ap mache byen pou nou. Yo pale ak tout moun ki soti pou kenbe tèt avè m’, y’ap di yo: Anyen p’ap rive nou! 18Mwen di: Pa gen yonn ladan yo ki te la lè Seyè a t’ap fè plan travay li. Yo yonn pa t’ wè, yo yonn pa t’ tande sa Seyè a te di. Yo yonn pa t’ louvri zòrèy yo pou yo te koute sa li t’ap di. 19Lè Bondye ankòlè se tankou yon van tanpèt, yon siklòn k’ap tonbe sou tèt mechan yo. 20Li p’ap sispann toutotan li pa fin fè tou sa li soti pou li fè a. Nan jou k’ap vini yo, pèp la va konprann sa pi byen. 21Seyè a di ankò: Se pa mwen ki voye pwofèt sa yo. Men, y’ap kouri ale toupatou. Mwen pa menm pale ak yo. Men, y’ap mache pale nan non mwen. 22Si yo te la lè m’ t’ap fè plan travay mwen an, yo ta fè pèp la konnen mesaj mwen voye ba yo a, yo ta fè pèp la kite vye chemen y’ap swiv la, yo ta fè l’ sispann fè sa ki mal. 23Seyè a di: Mwen se yon Bondye ki toupatou. Mwen pa rete yon sèl kote ase. 24Pa gen kote yon moun ka al kache pou m’ pa wè l’. Nou pa konnen mwen toupatou nan syèl la ak sou latè a? Se Seyè a menm ki di sa. 25Mwen tande tou sa pwofèt yo di lè yo pran non m’ pou bay manti, lè yo pretann yo te fè vizyon nan rèv. 26Kilè y’a sispann, pwofèt sa yo k’ap bay manti, k’ap bay mesaj ki pa vre, k’ap twonpe pèp la ak pawòl manti ki nan bouch yo? 27Yo konprann yo ka fè pèp la bliye m’ ak bann rèv y’ap plede rakonte yo, menm jan zansèt yo te bliye m’ pou y’ al dèyè Baal? 28Lè yon pwofèt fè yon rèv, se pou l’ di se yon rèv li fè. Men, pwofèt ki resevwa mesaj mwen, li fèt pou l’ bay mesaj la jan l’ ye a. Piga nou pran pay la pou grenn lan. Se Seyè a menm ki di sa. 29Mesaj mwen tankou dife, tankou mato k’ap kraze wòch an miyèt moso. Se mwen menm menm, Seyè a, ki di sa. 30Se poutèt sa mwen pral regle ak pwofèt yo k’ap pran pawòl yonn nan bouch lòt, pou fè l’ pase pou mesaj mwen. 31Mwen pral regle ak pwofèt sa yo k’ap bay pawòl pa yo pou mesaj y’ap bay nan non mwen. 32Tande byen sa m’ap di: Mwen pral regle ak pwofèt sa yo k’ap rakonte rèv ki plen manti. Lè konsa, yo fè pèp mwen an pèdi tèt li ak manti y’ap ba li, ak bèl pawòl y’ap di pou tèt pa yo. Se pa mwen ki te voye yo. Se pa mwen ki te ba yo lòd ale. Yo pa ka fè anyen menm pou pèp la. Se mwen menm Seyè a ki pale. 33Seyè a di m’: -Jeremi, lè yon moun nan pèp la, osinon yon pwofèt, ou ankò yon prèt mande ou ki chay Seyè a ban nou pote, w’a reponn yo: Se nou menm ki yon chay pou Seyè a. Li pral lage nou atè. Se Seyè a menm ki di sa. 34Lè yon moun nan pèp la, osinon yon pwofèt, ou ankò yon prèt va pale mal sou chay Seyè a bay pote a, m’ap pini l’ ansanm ak tout fanmi li. 35Okontrè, chak moun gen pou mande zanmi yo ak fanmi yo kisa Seyè a reponn, kisa li di ki pral rive. 36Konsa, piga nou pale sou chay Seyè a bay ankò paske m’ap fè mesaj mwen an tounen yon chay tout bon pou nou. Nou pran pawòl Bondye vivan an, pawòl Seyè ki gen tout pouvwa a, pawòl Bondye nou an, nou vire l’ lanvè. 37Jeremi, mande pwofèt yo ki repons Seyè a bay? Kisa Seyè a di ki pral rive? 38Si yo reponn: Men chay Seyè a bay, lè sa a w’a di yo, men sa Seyè a di: Paske nou di: Men chay Seyè a bay, atout mwen te ban nou lòd pa di sa, 39m’ap pran nou leve anlè, m’ap voye nou jete byen lwen mwen, ni nou, ni lavil mwen te bay pou nou ansanm ak pou zansèt nou yo. 40M’ap fè nou wont yon wont ki p’ap janm fini, yon wont moun p’ap janm bliye.


text: 1Ou menm ki pi bèl fanm pase tout fanm, kote mennaj ou ale? Ki wout ou wè li pran? Nou pral ede ou chache l’. 2Mennaj mwen al nan jaden l’, kote pyebwa santi bon ap pouse. li al bay mouton l’ yo manje. li al ranmase bèl ti flè. 3Mennaj mwen pou mwen, mwen pou mennaj mwen. li ap fè mouton l’ yo manje nan mitan bèl ti flè yo. 4Anmòrèz mwen, ou bèl tankou lavil Tisa. Lè m’ wè ou sa fè m’ plezi tankou lè m’ wè lavil Jerizalèm. Kote ou pase tout moun pèdi nan ou! 5Sispann gade m’, paske lè ou gade m’, ou fè m’ pa konn sa m’ap fè. Cheve ou ap danse bò figi ou tankou kabrit k’ap kouri desann sou mòn Galarad yo. 6Dan ou yo blan tankou mouton yo fèk sot benyen. Ou pa manke yonn ladan yo. Tout dan anwo yo mache ak dan anba yo. 7De bò figi ou yo ou ta di de bò grenad anba vwal ou a. 8Wa a gen swasant renn, katreven fanm kay. Pou jenn fi menm, se pa pale. 9Men, pa gen tankou jenn ti pijon mwen an. Li menm ase mwen renmen. Se sèl pitit fi manman l’ fè. Se pitit sa a li pi renmen. Lè jenn fi yo wè l’, yo di: Gade sa Bondye fè pou ou! Renn yo ak fanm kay yo menm ap fè lwanj li. 10Kilès sa a k’ap parèt tankou solèy ki fèk leve? Li bèl tankou lalin, li klere tankou solèy. Kote ou pase tout moun pèdi nan ou! 11Mwen desann nan jaden zanmann yo pou m’ te wè jenn ti plant yo nan fon an, pou m’ wè si pye rezen yo ap boujonnen, si pye grenad yo ap fleri. 12Apre sa, m’ pa konn sa ki pase m’. M’ santi m’ tankou yon sòlda sou cha lagè ki anvi al goumen. 13Tounen non, fanm lavil Choulam! Tounen! Tounen non pou n’ ka gade ou! Poukisa nou vle gade fanm lavil Choulam lan k’ap danse nan mitan de ran moun?


text:
1
Jòb pran lapawòl, li di konsa:
2 -Si yo te ka pran pèz lapenn mwen, si yo te ka peze tout malè mwen yo nan balans,
3 yo ta jwenn yo pi lou pase tout sab ki bò lanmè. Lè sa a, nou pa ta sezi tande m' pale jan m'ap pale a.
4 Bondye ki gen tout pouvwa a plante flèch li yo sou mwen. Pwazon yo a anvayi tout kò m'. Bondye voye sou mwen tout kalite malè pou fè kè m' kase.
5 Bourik mawon pa ranni lè li gen zèb pou l' manje. Ni bèf pa rele lè li gen manje devan l'.
6 Moun pa manje manje ki san gou, manje ki san sèl. Blan ze pa gen bon gou nan bouch.
7 Mwen pa menm gen apeti pou bagay konsa. Tou sa mwen manje fè kè m' tounen.
8 Si Bondye te ka ban mwen sa m' mande l' la! Si li te ka fè m' jwenn sa m'ap tann lan!
9 Si sèlman sa ta fè l' plezi pou l' touye m'! Si li ta vle lonje men l' pou l' disparèt mwen!
10 Se ta va yon gwo konsolasyon pou mwen. Malgre tout soufrans mwen yo, mwen ta danse, mwen ta fè fèt, paske mwen konnen mwen pa janm dezobeyi lòd Bondye ki apa a bay.
11 Mwen pa gen fòs pou m' tann ankò. Pa gen ankenn espwa pou mwen. Sa m' bezwen viv toujou fè?
12 Se pa wòch mwen ye. Se pa bout fè kò m' ye.
13 Mwen pa gen fòs ankò pou m' kenbe. Kote m' vire, mwen pa jwenn sekou.
14 Nan tray m'ap pase koulye a, mwen bezwen bon zanmi ki pou soutni m', menm si mwen ta vire do bay Bondye.
15 Men, frè m' yo, nou p'ap di m' anyen la a. Nou tankou ravin chèch ki pa gen dlo depi lapli pa tonbe.
16 Nan sezon fredi, lè lanèj ap fonn, yo plen dlo sal ki frèt kou glas.
17 Men, nan sezon lesèk, pa yon gout dlo! Chalè solèy la cheche yo nèt.
18 Bann vwayajè yo kite chemen yo pou y' al dèyè dlo. Yo pèdi nan dezè a. Yo mouri.
19 Vwayajè ki soti nan peyi Cheba ak nan peyi Saba ap touye tèt yo chache dlo.
20 Yo pa ka jwenn. Rive devan ravin lan, yo pa konn sa pou yo fè.
21 Wi, mezanmi. Nou tankou yon ravin chèch pou mwen. Nou wè nan ki eta mwen ye, nou pè, n'ap renka kò nou dèyè.
22 Eske m' te mande nou pou nou fè m' kado kichòy? Osinon pou nou fè yon moun kado pou mwen nan sa nou genyen?
23 Eske mwen te mande nou pou nou vin wete m' anba grif yon lènmi, osinon pou nou delivre m' anba men yon moun k'ap fè m' soufri?
24 Bon. Pale avè m'. Si m' antò, fè m' wè kote m' antò a. Lè sa a, m'a pe bouch mwen. M'a koute nou.
25 Pawòl ki pale verite bon pou tande. Men, m' pa wè sa nou vle di m' la a.
26 Ou di mwen fin dekouraje. Se depale m'ap depale. Poukisa atò w'ap kritike pawòl mwen yo konsa?
27 Konsa tou, ou ta rive jwe lajan sou tèt timoun san papa. Ou ta fè lajan sou tèt bon zanmi ou.
28 Koulye a, monchè, tanpri, gade m' nan je. Mwen p'ap ba ou manti.
29 Tounen non! Pa fè m' lenjistis sa a! Tounen, mwen di ou. Se kòz mwen m'ap defann.
30 Eske se manti m'ap bay? Dapre nou, mwen pa konnen sa ki byen ak sa ki mal?
>
Spelling: IPA with the following modifications: oral vowel + [n] nasal vowel -- [y] /j/ -- [è] front open-mid unrounded vowel -- [ò] back open-mid rounded vowel -- [ou] /u/ -- [u] Voiceless labial-palatal approximant, i.e. semi-vowel corresponding to /y/ -- [ch] Voiceless postalveolar fricative -- [j] Voiced postalveolar fricative
Bible Hub


text: 1Kèk tan apre sa, chèf kanbiz ak chèf boulanje wa Lejip la te fè mèt yo yon bagay. 2Farawon an te move ni sou chèf kanbiz la ni sou chèf boulanje a. 3Se konsa li te mete yo lakay kòmandan gad palè a, kote yo te fèmen Jozèf nan prizon an. 4Kòmandan gad palè a mete yo sou kont Jozèf pou l’ sèvi yo. Yo pase kèk tan nan prizon an. 5Yon jou lannwit, antan yo nan prizon an, chèf kanbiz ak chèf boulanje wa a te fè yo chak yon rèv. Chak rèv te gen sans pa yo. 6Lè Jozèf vin jwenn yo nan denmen maten, li jwenn yo boulvèse. 7Li mande yo: -Poukisa nou kagou konsa jòdi a? 8Yo reponn li: -Nou chak fè yon rèv, men pa gen pesonn isit la ki ka esplike nou rèv yo. Jozèf reponn yo: -Eske se pa Bondye sèl ki ka esplike bagay konsa? Rakonte m’ rèv nou yo. 9Chèf kanbiz la rakonte Jozèf rèv li te fè a, li di l’: -Nan rèv mwen an, mwen wè yon pye rezen devan m’. 10Li te gen twa branch. Branch yo pran boujonnen, yo fè flè, yo fè rezen, rezen yo mi. 11Gwo gode farawon an te nan men mwen. Mwen pran rezen yo, mwen pije yo nan gode farawon an, lèfini mwen bay wa a li. 12Jozèf di li: -Men sa rèv la vle di: Twa branch yo se twa jou. 13Nan twa jou, farawon an pral chonje ou, li pral mete ou nan pozisyon ou ankò. Ou pral bay farawon an diven jan ou te konn fè l’ anvan lè ou te chèf kanbiz li a. 14Men, lè tout bagay va mache byen pou ou, pa bliye m’. Tanpri, rann mwen sèvis sa a, pale ak farawon an pou mwen. Fè m’ soti nan prizon sa a. 15Ou wè: se vòlè yo te vòlè m’ nan peyi Ebre yo. Isit la menm, mwen pa t’ fè anyen pou yo te mete m’ nan prizon. 16Lè chèf boulanje a wè bèl esplikasyon Jozèf te bay lòt la, li di l’: -Mwen menm tout mwen fè yon rèv. Mwen wè te gen twa panyen pen sou tèt mwen. 17Nan panyen ki te anwo nèt la, te gen tout kalite bagay yo konn kwit nan fou pou wa a. Men, zwazo t’ap manje yo nan panyen an sou tèt mwen. 18Jozèf reponn li: -Men sa rèv la vle di: Twa panyen yo se twa jou. 19Nan twa jou farawon an pral fè rele ou, l’ap fè yo pann ou nan yon pyebwa, kote zwazo ap vin dechèpiye ou. 20Sou twa jou vre, farawon an t’ap fè yon gwo resepsyon pou tout chèf ki t’ap sèvi avè l’ yo, paske se te jou fèt li. Li fè rele chèf kanbiz la ak chèf boulanje a devan tout lòt chèf yo. 21Li mete chèf kanbiz la nan plas li ankò pou sèvi l’. 22Men, li fè pann chèf boulanje a, jan Jozèf te di yo a. 23Men, chèf kanbiz la pa dòmi reve Jozèf, li bliye l’ nèt.


text: 1Malgre sa, te gen kèk fo pwofèt nan mitan pèp Bondye a nan tan lontan. Konsa tou, va gen kèk direktè nan mitan nou k’ap bay manti. Yo pral vin ak yon bann bèl pawòl ki pa vre pou yo seye pèdi nou. Y’ap vire do bay Mèt la ki te delivre yo. Y’ap rale yon chatiman sou tèt yo k’ap detwi yo lapoula. 2Anpil moun pral swiv yo nan sa y’ap fè ki mal yo. Konsa, y’ap lakòz moun pale chemen laverite a mal. 3Nan kouri dèyè lajan, yo pral esplwate nou ak yon bann manti. Men, depi lontan moun sa yo deja jije, nanpwen chape pou yo. 4Bondye pa t’ fè pa zanj ki te fè peche yo. Li te voye yo jete nan lanfè, li lage yo nan gwo twou kote ki fènwa anpil la, l’ap kenbe yo la pou yo tann jou jijman an. 5Bondye pa t’ fè pa moun nan tan lontan yo. Men, li te delivre Noe, yon nonm ki te mache dwat devan li, ansanm ak sèt lòt moun lè li te voye gwo inondasyon an sou mechan yo. 6Li te kondannen lavil Sodòm ak lavil Gomò pou yo te disparèt, li fè yo tounen sann, pou sa te sèvi yon egzanp pou tout mechan ki gen pou vini apre yo. 7Men, li te delivre Lòt, yon nonm dwat ki te pran lapenn lè l’ te wè move bagay mechan yo t’ap fè. 8Paske, nonm dwat sa a ki t’ap viv nan mitan yo a, lè li te wè, lè li te tande tout bagay mal moun sa yo t’ap fè, se chak jou li santi kè l’ t’ap fann, paske li t’ap viv dwat devan Bondye. 9Konsa, Bondye konnen ki jan pou l’ delivre moun k’ap sèvi l’ yo nan mitan eprèv. Men, li kite mechan yo pou l’ ka peni yo jou jijman an, 10sitou moun k’ap viv pou lachè ak tout egzijans li yo, moun k’ap meprize otorite Bondye a. Moun sa yo gen je chèch konsa, yo awogan. Yo pa menm pè pale pouvwa yo ki nan syèl la mal. 11Menm zanj yo ki gen plis fòs ak plis pouvwa pase moun sa yo pa pote move akizasyon kont pouvwa ki nan syèl yo devan Bondye. 12Mesye sa yo menm, yo tankou bèt ki san konprann, k’ap viv dapre ensten yo epi ki la sou latè pou moun kenbe touye. Yo pale mal sou bagay yo pa konnen, yo gen pou yo peri menm jan ak bèt. 13Yo gen pou yo soufri pou tou sa yo te fè moun soufri. Yo pran plezi fè debòch gwo lajounen. Se yon wont, se yon eskandal lè moun sa yo k’ap pran plezi yo nan fè sa ki mal chita sou menm tab ak nou lè n’ap fè fèt. 14Je yo kale sou tout fanm. Se tout tan y’ap fè peche. Yo pran tèt moun ki fèb yo nan pèlen. Nanpwen moun renmen lajan tankou yo. Se moun ki anba madichon. 15Yo kite chemen ki dwat la, yo pèdi wout yo nèt. Yo pran swiv chemen Balaram, pitit Bozò a, ki te fè sa ki mal poutèt lajan. 16Men, yo te kouri dèyè l’ pou mechanste li a: yon bourik ki pa menm gen lapawòl te pale avè l’ tankou yon moun. Se sa ki te fè pwofèt la sispann aji tankou moun fou. 17Moun sa yo tankou sous dlo ki cheche, tankou nway gwo van ap pote ale. Kote ki fènwa anpil la ap pare tann yo tou. 18Y’ap pale ak awogans pawòl ki pa gen sans. Avèk lavi lib y’ap mennen pou satisfè lachè a, y’ap pran tèt moun ki fèk ap chape nan mitan moun k’ap viv nan manti yo. 19Yo pwomèt y’ap ba yo libète. Men, yo menm se esklav movèz vi a yo ye. Paske, yon moun esklav tout bagay ki donminen sou li. 20Moun ki rive konnen Jezikri tankou Seyè ak Sovè li, li fin chape anba tout vye bagay mal ki nan lemonn. Si apre sa, li tounen mele ladan yo ankò, si l’ kite bagay sa yo pran pye sou li ankò, l’ap pi mal pou li pase jan l’ te ye anvan an. 21Sa ta pi bon pou li si l’ pa t’ janm konnen chemen dwat la, pase pou, lè li fin konnen l’ lan, li vire do bay kòmandman li te resevwa nan men Bondye a. 22Sa ki rive yo a moutre sa pwovèb la di a se vre: Chen an tounen vin manje sa li te vonmi an. Lave manman kochon, li al woule nan labou ankò.


text: 1Kore, pitit gason Iza, moun laras Levi nan fanmi Keyat la, pran tèt Datan ak Abiram, pitit gason Eliyab yo ansanm ak One, pitit gason Pelèt, twa moun laras Woubenn. 2Yo revòlte kont Moyiz. Te gen desansenkant (250) lòt moun nan pèp Izrayèl la avèk yo. Mesye sa yo, se te chèf pèp la menm te chwazi, moun ki te fè pati konsèy pèp la, chèf moun yo te konsidere anpil. 3Yo tout reyini devan Moyiz ak Arawon, yo di yo konsa: -Koulye a, mesye, n’ al twò lwen tande! Dènye moun nan pèp la se pou Seyè a y’ap viv. Seyè a la nan mitan nou tout, pa vre? Poukisa, nou menm Moyiz ak Arawon, nou pran pòz chèf nou anwo pèp Seyè a konsa? 4Lè Moyiz tande sa, li lage kò l’ atè plat, li lapriyè. Lèfini, li di Kore ak bann moun ki te avè l’ yo konsa: 5-Denmen maten, Seyè a va fè nou konnen ki moun ki pou li, ki moun li mete apa pou l’ ak ki moun ki gen dwa pwoche bò kote l’. Moun la kite pwoche bò kote l’ la, n’a konnen se moun sa a Bondye chwazi. 6Men sa pou n’ fè. Ou menm, Kore, ak chak moun ki nan bann ou an, nou chak n’a pran yon ti recho dife. 7Denmen maten chak moun va ranje chabon dife nan recho pa l’ la, epi l’a mete lansan sou dife a devan lotèl Seyè a. Konsa, moun Seyè a va chwazi a, n’a konnen se li menm Bondye mete apa pou l’ a. Se nou menm, pitit Levi yo, ki pral twò lwen koulye a! 8Moyiz di Kore konsa: -Koute non, nou menm pitit Levi yo! 9Apre tou sa Bondye fè pou nou, nou jwenn li pa fè ase toujou: Nan tout pèp Izrayèl la, se nou li chwazi pou pwoche bò kote l’, pou fè sèvis li nan kay li, pou kanpe devan pèp la pou fè sèvis pou yo. 10Ou menm Kore ak tout frè ou yo, pitit Levi yo, li ban nou dwa pou nou pwoche bò kote l’. Epi koulye a, n’ap mande pou yo ban nou plas prèt yo! 11Lè ou menm ak tout bann mesye ou yo n’ap plenyen konsa sou do Arawon, kisa Arawon ye nan sa? Konnen se kont Seyè a menm wi nou pran pozisyon. 12Apre sa, Moyiz voye rele Datan ak Abiram, de nan pitit gason Eliyab yo. Men yo voye di Moyiz: -Nou p’ap vini. 13Ou fin fè nou kite yon bon ti peyi kote lèt ak siwo myèl t’ap koule tankou dlo, ou mennen nou vin mouri isit nan dezè a, epi koulye a ou vle pran pòz chèf ou sou nou ankò! 14Ou mèt di sa ou vle, men se pa nan yon peyi kote lèt ak siwo myèl koule tankou dlo ou mennen nou la a! Ou pa ban nou okenn jaden pou n’ plante grenn ni okenn jaden rezen ou te di ou t’ap ban nou an. Atò, ou kwè ou kapab pete je moun sa yo? Non! Nou p’ap vini. 15Lè sa a, Moyiz fè yon sèl fache, li di Seyè a konsa: -Pa asepte okenn ofrann moun sa yo ta pote vin ofri ou. Mwen pa janm pran anyen nan zafè yo, pa menm yon bourik. Mwen pa janm fè yonn ladan yo anyen. 16Apre sa, Moyiz di Kore konsa: -Ou menm ak tout bann moun ou yo, denmen n’a vini devan lotèl Seyè a. Arawon va la tou. 17Chak moun va pran yon ti recho dife, y’a mete lansan ladan l’, epi y’a pote recho yo devan Seyè a. Sa va fè desansenkant (250) recho. Ou menm ak Arawon, n’a vini ak recho pa nou tou. 18Se konsa, yo chak pran yon ti recho, yo ranje chabon dife ladan l’, yo mete lansan sou dife a, epi yo vin kanpe devan pòt Tant Randevou a ansanm ak Moyiz ak Arawon. 19Kore te fè tout pèp la reyini nan pòt Tant Randevou a anfas Moyiz ak Arawon. Yo rete konsa, epi pouvwa Bondye parèt tankou yon gwo limyè devan tout pèp la. 20Seyè a pale ak Moyiz ansanm ak Arawon, li di yo: 21-Wete kò nou nan mitan moun sa yo. Mwen pral disparèt yo koulye a. 22Men Moyiz ak Arawon tonbe fas atè, yo di: -O Bondye, ou menm ki bay tout moun lavi, se pa paske yon sèl moun fè sa l’ pa t’ dwe fè kifè pou ou fache sou tout pèp la. 23Seyè a pale ak Moyiz, li di l’ konsa: 24-Pale ak tout pèp la. Di yo pou mwen pou yo wete kò yo bò kote Kore, Datan ak Abiram rete a. 25Moyiz leve, l’ al jwenn Datan ak Abiram. Tout chèf fanmi pèp Izrayèl yo te ale avè l’ tou. 26Li pale ak pèp la, li di yo: -Wete kò nou bò kote bann mechan sa yo rete a. Pa manyen anyen ki pou yo, si nou pa vle pase tou nan chatiman yo pral ba yo pou peche yo fè a. 27Se konsa, tout pèp la wete kò yo, yo rete byen lwen kote Kore, Datan ak Abiram te rete a. Datan ak Abiram menm soti, yo vin kanpe devan pòt kay yo ansanm ak madanm yo, pitit yo ak pitit pitit yo. 28Moyiz di pèp la konsa: -Avèk sa ki pral rive a, nou pral konnen se Seyè a menm ki te voye m’ fè tout travay sa yo. Se pa mwen menm ki rete konsa mwen di mwen pral fè yo. 29Si moun sa yo mouri jan tout moun fèt pou mouri a, san se pa Bondye ki pini yo, enben, se pa Seyè a ki te voye m’. 30Men, si Seyè a fè bagay nou poko janm wè, si li fè tè a louvri pou l’ vale moun sa yo ansanm ak tou sa ki pou yo, kifè y’ap desann tou vivan nan peyi kote mò yo ye a, n’a konnen se Seyè a menm yo t’ap derespekte konsa. 31Fini li fini di pawòl sa yo, tè a fann, li louvri anba pye Datan ak Abiram. 32Li vale yo, yo menm, tout fanmi yo ansanm ak tout moun ki te pran pozisyon pou Kore, ak tou sa ki te pou yo. 33Yo desann tou vivan avèk tou sa ki te pou yo nan peyi kote mò yo ye a. Apre sa, tè a fèmen sou yo, yo disparèt nèt nan mitan pèp la. 34Tout moun nan pèp la ki te la pran kouri lè yo tande jan moun yo t’ap rele. Yo t’ap di: -Ann kouri pou tè a pa vale nou tou. 35Menm lè a tou, Seyè a voye yon sèl dife ki devore tout desansenkant (250) mesye ki t’ap ofri lansan yo. 36Seyè a pale ak Moyiz, li di l’ konsa: 37-Mande Eleaza, pitit gason Arawon, prèt la, pou l’ ale wete recho dife an kwiv yo nan mitan rès moun boule yo. L’a jete chabon dife ki ladan yo yon kote byen lwen, paske recho dife sa yo se bagay ki apa pou mwen. 38Wi, yo apa pou mwen paske mesye sa yo ki mouri pou peche yo te ofri yo devan lotèl Seyè a. W’a pran recho sa yo, w’a bat yo ak mato fè yo tounen plak fin pou kouvri lotèl la. Sa va sèvi yon avètisman pou moun pèp Izrayèl yo. 39Se konsa, Eleaza, prèt la, te pran recho an kwiv moun boule yo te ofri yo, li bat yo ak mato, li fè yon kouvèti pou lotèl la 40pou sa sèvi yon avètisman pou moun pèp Izrayèl yo, pou yo konnen moun ki pa fè pati fanmi Arawon an pa gen dwa pwoche devan lotèl Seyè a pou boule lansan. Si yo fè sa, sa ki rive Kore ak moun li yo, se sa k’ap rive moun sa yo tou. Tou sa pase konsa vre dapre lòd Seyè a te bay Moyiz pou Eleaza. 41Nan denmen, tout moun pèp Izrayèl yo pran bougonnen sou do Moyiz ak Arawon, yo t’ap di: -Se nou menm ki lakòz moun pèp Seyè a ap mouri konsa. 42Lè pèp la fin sanble pou yo pran pozisyon kont Moyiz ak Arawon, yo vire je yo gade Tant Randevou a, yo wè nwaj la te kouvri tant lan. Menm lè a, pouvwa Bondye-a parèt tankou yon gwo limyè. 43Moyiz ak Arawon ale, yo kanpe devan Tant Randevou a. 44Seyè a pale ak Moyiz ansanm ak Arawon, li di yo konsa: 45-Wete kò nou nan mitan pèp sa a. Mwen pral disparèt yo koulye a menm! De mesye yo tonbe fas atè. 46Epi Moyiz di Arawon konsa: -Pran ti recho dife ou la, pran chabon dife sou lotèl la, mete ladan l’. Vide ti lansan sou dife a. Epi kouri vit avè l’ al jwenn pèp la. W’a fè sèvis pou mande Bondye padon pou yo. Fè vit non! Seyè a fache anpil, li gen tan pran desizyon l’. Malè a konmanse deja. 47Arawon pran ti recho a, li fè sa Moyiz te di l’ fè a. Epi li pran kouri nan mitan pèp la. Men, malè a te deja konmanse ap fè dega nan pèp la. Lè Arawon wè sa, li mete lansan sou dife a, li fè sèvis pou mande Bondye padon pou yo. 48Se konsa malè a te sispann. Arawon te kanpe nan mitan ak mò yo yon bò, moun vivan yo yon lòt bò. 49Te gen katòzmil sètsan moun (14.700) antou ki te mouri nan malè sa a, san konte sa ki te mouri akòz Kore yo. 50Lè malè a sispann nèt, Arawon tounen al jwenn Moyiz, devan papòt Kay Randevou a.


text:
Objektif pou lè patisipan yo fini ak modil sa a:
- Patisipan yo pral kapab dekri diferans ki genyen ant lè yo itilize opinyon yo ak lè yo pa fè patipri nan fason yo aplike karakteristik, konpòtman ak endikasyon dapre sitiyasyon
- Patisipan yo pral kapab dekri efè posib "modèl mantal" yo kapab genyen sou fason yo pran desizyon ak aji pandan kontak ant lapolis ak sitwayen
I. Lè yo Sispèk yon Moun an Patikilye ak Pwofilaj Konpòtman
A. Pifò moun dakò pwofilaj etnik pa bon epi se pa yon fason apwopriye pou ofisye yo kanpe moun nan trafik. Men se pa souvan nou tande medya oswa gwoup ki konsène yo pale sou "bon" fason pou idantifye kriminèl ak kanpe moun nan trafik. Pwoblèm nan se li difisil pou idantifye aktivite kriminèl. Kisa ki diferan siy ak endikasyon polisye yo kapab itilize pou envestige aktivite kriminèl? Èske li apwopriye sèlman pou kanpe yon moun sou gran wout la kote ki pa gen gwo jijman? Ki kote nou kapab konnen diferans ant bon travay lapolis ak pratik nou dwe doute?
B. Objektif modil sa a se pou eksplike diferan zouti ak endikatè ofisye yo gen disponib pou antre an kontak ak sitwayen yo. Sa vle di, nou pral eseye klarifye diferan bagay ki se eleman aktivite kriminèl ofisye yo dwe itilize pou fè travay yo pou respekte lalwa ak kanpe aktivite kriminèl. Entansyon nou nan modil sa a se pou klarifye ak ede ofisye yo eksprime endikasyon ak pwosesis ki genyen nan evalyasyon aktivite kriminèl.
C. Nou te divize "eleman aktivite kriminèl" nan twa kategori fondamantal pou bay eksplikasyon ak klarifikasyon: karakteristik, konpòtman ak endikatè sitiyasyon..
- Karakteristik se diferan aspè ki distenge moun epi ki kapab ede nan idantifikasyon yon moun.
- Konpòtman se aksyon yon moun pran epi yon ofisye kapab obsève aksyon sa dirèkteman oswa yon temwen kapab eksplike li apre li te pase.
- Endikatè Sitiyasyon se lòt eleman aktivite kriminèl epi nou kapab defini yo tankou sikonstans asosye, evenman, oswa enfòmasyon ki kapab sijere aktivite kriminèl.
D. Jan Pou Itilize Eleman Aktivite Kriminèl — Modèl Mantal
- Modèl mantal yo ede moun konprann ak klase enfòmasyon. Lè manke enfòmasyon sou yon sitiyasyon nou gen tandans "ranpli" enfòmasyon sa a ak pwòp eksperyans, valè, kilti ak kwayans nou
- Modèl mantal yo pèmèt nou triye nan yon pil ki chanje ak enfòmasyon; yo evolye ak chanje apre tan pandan nou gen nouvo enfòmasyon ak eksperyans. Nòmalman yo gen anpil erè ak kontradiksyon men jeneralman yo tèlman vag nou kapab itilize yo menm si yo pa kòrèk.
- Modèl mantal yo soti nan pati primitif sèvo a yo rele Sistèm Lenbik la. Fonksyon prensipal sistèm sa a se pou siviv ak repwodwi. Sistèm Lenbik la opere anba konsyans nou epi li toujou ap trete pèsepsyon sansoryèl pou nenpòt bagay ki kapab yon menas oswa yon avantaj pou moun kapab siviv oswa repwodwi. Nenpòt pèsepsyon yo twouve ki se yon menas oswa avantaj kreye yon chanjman nan pati fizyolojik ak mantal la touswit epi li kapab lage òmòn ki fò anpil epi pwodwi kondisyon mantal tankou kòlè, laperèz, oswa plezi. Chanjman sa yo kòmanse avan moun nan konsyan epi li afekte santiman nou sou yon sitiyasyon ak desizyon nou.
Paske pati nan sèvo sa a gen yon nati primitif epi li bezwen aji vit ak pran desizyon ki nesesè pou siviv, Sistèm Lenbik la depann sou refleksyon prejije binè ki baze sou krent ki fè pati byolojik, eksperyans pèsonèl, edikasyon, ak kilti nou. Refleksyon Lenbik gen yon gwo tandans pou klase moun ak gwoup tankou swa "nou menm oswa yo menm". Sa vle di dapre karakteristik sipèfisyèl tankou ras, yo kapab otomatikman klase yon lòt moun oswa gwoup tankou yon moun danjere pou yo evite oswa yon bon moun pou yo ka rapwoche.
Lespri nou predispoze nan sitiyason yo twouve danjere oswa kritik pou depann sou refleksyon lenbik avan pwosesis refleksyon konsyan an fèt. Ki fè nou gen orijin gwo prejije ki baze sou ras ki enfliyanse sa nou panse sou lòt moun dapre ras ak gwoup etnik. Rechèch ki te fèt montre pifò moun, ak gwoup minorite yo ladan, itilize sistèm lenbik yo ki rele "prejije enplisit", epi yo asosye moun nwa ak danje epi yo vin vijilan anpil otomatikman yo wè youn.
- Yon gwo pwoblèm ki genyen se nou itilize modèl mantal yo san enfòmasyon espesifik. Sa vle di lè nou pa gen tout enfòmasyon yo byen, nou itilize modèl sa yo pou ede bay bagay yo sans.
II. Konpòtman Lè Yo Kanpe Yon Moun
Pòsyon sa a nan fòmasyon an pral gen plizyè senaryo ki pral bay enfòmasyon pou lapolis ak sitwayen pandan yo kanpe yon moun nan trafik.
- Premye pati senaryo a pral pwendvi ofisye polis la lè li kanpe yon moun, epi pral gen bagay tankou fason yo kanpe moun ki pa rekòmande men polis yo fè li kanmenm.
- Dezyèm pati senaryo pral pwendvi chofè yo kanpe a, epi pral gen bagay tankou konpòtman chofè yo ak konpòtman yo pa rekòmande men yo toujou fè yo devan lapolis
- Finalman, senaryo a pral montre kijan polis yo sipoze aji lè y ap kanpe moun ak sou kijan li pi bon daprè pwendvi ni polis la ak chofè a.


text: 1Lè n’a separe peyi a pou nou bay chak branch fanmi pa yo, se pou nou kite yon pòsyon n’a mete apa nèt pou Seyè a. Pòsyon tè sa a va gen douz kilomèt edmi longè sou dis kilomèt lajè. Tout zòn lan va rete apa nèt pou Seyè a. 2Sou pòsyon tè sa a va gen yon anplasman kare kare pou Tanp lan. L’a gen witsankarant (840) pye chak bò, ak yon espas katrevenkat pye lajè k’ap rete vid san anyen sou li toutotou anplasman an. 3N’a separe pòsyon tè Seyè a an de moso menm gwosè, chak moso va gen douz kilomèt edmi longè sou senk kilomèt lajè. Se nan premye mwatye a n’a chwazi anplasman pou bati Tanp lan, kay yo mete apa nèt pou Seyè a. 4Se pòsyon sa a n’a kite apa nèt pou Seyè a. Se li ki va pou prèt yo k’ap sèvi kote ki apa pou Bondye a epi k’ap fè sèvis pou Seyè a nan Tanp lan. Se sou li y’a bati kay yo. Se la y’a chwazi anplasman pou Tanp lan. 5Lòt mwatye a ki gen douz kilomèt edmi longè sou senk kilomèt lajè tou va rete pou moun Levi yo k’ap travay nan Tanp lan. Se la y’a bati kay pou yo rete. 6Tou kole ak pòsyon tè Bondye a, n’a wete yon lòt pòsyon ki va gen douz kilomèt edmi longè, de kilomèt edmi lajè. Se la n’a bay pou bati kay kote nenpòt moun nan pèp Izrayèl la ka rete. 7Y’a wete yon pòsyon tè pou wa a tou. L’ap an de moso, yonn sou bò solèy kouche adwat pòsyon tè Seyè a ak pòsyon pou lavil la, ale nan direksyon lanmè ki sèvi fwontyè sou bò solèy kouche a, yon lòt sou bò solèy leve agoch pòsyon tè Seyè a ak pòsyon pou lavil la, ale nan direksyon fwontyè ki sou bò solèy leve a. Antou, l’ap menm gwosè ak pòsyon tè yo bay chak branch fanmi pèp Izrayèl la. 8Se pòsyon tè sa a y’a bay wa a nan peyi Izrayèl la pou rele l’ pa l’. Konsa, li p’ap bezwen peze pèp mwen an ankò. L’a kite rès peyi a pou branch fanmi pèp Izrayèl la. 9Seyè sèl Mèt la pale ankò, li di konsa: -Nou menm, chèf peyi Izrayèl la, nou fè kont peche nou. Sispann maltrete moun, sispann pran sa ki pa pou nou. Fè sa ki dwat, pa fè lenjistis. Pa mete pèp la deyò sou tè ki pou li a. Se mwen menm, Seyè sèl Mèt la, ki di nou sa. 10Se pou tout moun sèvi ak bon pwa, ak bon mezi san madou. 11Mezi efa ki sèvi pou grenn yo fèt pou gen menm valè ak mezi bat ki sèvi pou likid yo. Gwo mezi a se omè a. Sa ban nou yon omè egal dis efa, egal dis bat. 12Pou pwa yo, n’a gen vin gera egal yon chekèl, swasant chekèl egal yon mina. 13Men ki jan n’a mezire ofrann nou yo. Pou ble a, n’a bay yon mezi pou chak swasant mezi nou rekòlte. Pou lòj la, n’a bay yon mezi pou chak swasant mezi nou rekòlte. 14Pou lwil oliv la, n’a bay yon mezi pou chak san mezi lwil pye oliv yo bay. N’a mezire lwil la ak mezi bat la: dis bat pou yon omè, osinon pou yon kò. 15Pou mouton yo, n’a bay yonn pou chak desan (200) mouton yon fanmi genyen. Se pou nou fè ofrann grenn jaden yo, ofrann bèt pou yo boule nèt, ak ofrann bèt pou yo touye pou di mèsi, pou Bondye ka padonnen peche nou yo. Se mwen menm, Seyè sèl Mèt la, ki bay lòd sa a. 16Tout moun nan peyi a fèt pou pote ofrann sa yo bay wa k’ap gouvènen pèp Izrayèl la. 17Se devwa wa a pou li bay bèt pou yo boule nèt, grenn jaden, ak diven pou yo ofri pou tout pèp Izrayèl la pou fèt lalin nouvèl yo, pou jou repo m’ yo ak pou tout lòt fèt yo. Se li ki pou bay ofrann pou mande Bondye padon, ofrann grenn jaden, ofrann pou yo boule nèt ak ofrann pou di mèsi, pou Bondye ka wete peche pèp Izrayèl la. 18Seyè sèl Mèt la pale ankò, li di konsa: -Chak premye jou nan premye mwa lanne a, se pou nou touye yon towo bèf san ankenn enfimite bay Bondye, pou mete Tanp lan nan kondisyon pou fè sèvis Bondye a. 19Prèt la va pran ti gout nan san bèt yo ofri pou mande Bondye padon an, l’a mete sou de poto ki bò pòtay Tanp lan, sou kat kwen lotèl la, sou tout poto pòtay ki mennen nan ti lakou anndan an. 20Sou setyèm jou mwa a, se pou nou fè menm bagay la ankò pou tout moun ki fè peche san yo pa konnen, osinon san yo pa fè espre. Se konsa n’a kenbe Tanp lan nan kondisyon pou fè sèvis Bondye a. 21Sou katòzyèm jou premye mwa a, n’a konmanse ak seremoni pou fèt Delivrans lan. Pandan sèt jou, se pou tout moun manje pen san ledven. 22Sou premye jou fèt la, wa a gen pou l’ ofri yon towo bèf pou yo touye pou mande Bondye padon pou peche l’ yo ak pou peche tout pèp la. 23Chak jou, pandan sèt jou fèt la, se pou l’ ofri sèt towo bèf ak sèt belye mouton san ankenn enfimite pou yo boule nèt pou Seyè a. Chak jou, l’a bay yon bouk kabrit pou yo touye pou mande Bondye padon pou peche yo. 24Pou chak towo bèf ak pou chak belye mouton yo gen pou yo touye, se pou yo ofri yon demi mezi grenn jaden ak twaka yon mezi lwil oliv. 25Pou fèt Joupa yo, ki konmanse nan kenzyèm jou setyèm mwa a, wa a va fè menm bagay la tou chak jou, pandan sèt jou: ofrann pou mande Bondye padon, ofrann bèt pou boule nèt yo, ofrann grenn jaden yo ak ofrann lwil oliv yo.


text: 1Apre Jezi fin pale konsa, li leve je l’ anlè nan syèl la, li di: O Papa, lè a rive. Fè yo wè bèl pouvwa Pitit la, pou Pitit la ka fè yo wè bèl pouvwa ou la tou. 2Ou te ba l’ otorite sou tout moun pou l’ te kapab bay tout moun ou ba li yo lavi ki p’ap janm fini an. 3Lavi ki p’ap janm fini an, se pou yo konnen ou, ou menm ki sèl Bondye tout bon an, ansanm ak moun ou voye a: Jezikri. 4Mwen te fè yo wè bèl pouvwa ou sou tè sa a. Mwen fè tou sa ou te ban m’ fè. 5Koulye a, Papa, ban mwen bèl pouvwa devan je ou, menm pouvwa mwen te genyen lè m’ te avè ou la depi anvan ou te kreye tout bagay. 6Moun ou te mete apa nan lemonn pou mwen yo, mwen fè yo konnen ki moun ou ye. Se pou ou yo te ye. Se ou menm ki te ban mwen yo. Epi yo kenbe pawòl ou. 7Koulye a, yo konnen tou sa ou ban mwen se nan men ou yo soti. 8Paske mwen ba yo pawòl ou te ban mwen an. Yo resevwa li. Yo rekonèt mwen soti tout bon bò kote ou, yo kwè se ou ki voye m’ vre. 9M’ap lapriyè pou yo. Mwen p’ap lapriyè pou moun lemonn yo, men pou moun ou ban mwen yo, paske se pou ou yo ye. 10Tou sa m’ genyen se pou ou, tou sa ou genyen se pou mwen. Pouvwa mwen parèt aklè nan yo. 11Mwen pa nan lemonn lan ankò. Men yo menm, yo nan lemonn lan toujou. Mwen menm, m’ap vin jwenn ou. Papa, ou menm ki apa, pwoteje yo pa pouvwa non ou, menm non ou te ban mwen an, pou yo ka fè yon sèl menm jan ou fè yon sèl avèk mwen. 12Pandan m’ te la avèk yo, mwen te pwoteje yo ak pouvwa non ou, menm non ou te ban mwen an. Mwen te pwoteje yo: yo yonn pa t’ pèdi, esepte nonm ki pou te pèdi a, pou sa ki te ekri nan Liv la rive vre. 13Koulye a, m’ap vin jwenn ou. M’ap pale konsa pandan m’ sou latè a, pou jan kè m’ kontan an se konsa pou kè yo ka kontan tou nèt ale. 14Mwen te ba yo pawòl ou; lemonn rayi yo paske yo menm yo pa moun lemonn, menm jan mwen menm mwen pa moun lemonn. 15Mwen pa mande ou pou wete yo nan lemonn lan, men pou ou pwoteje yo anba Satan. 16Yo pa moun lemonn, menm jan mwen pa moun lemonn. 17Fè yo viv pou ou nèt gremesi verite a. Pawòl ou se verite a. 18Mwen voye yo nan lemonn lan menm jan ou te voye m’ nan lemonn lan. 19Se pou yo m’ap viv jan ou vle l’ la, pou yo menm tou yo ka viv jan ou vle l’ la, gremesi verite a. 20Se pa pou yo sèlman m’ap lapriyè, men pou tout moun ki va mete konfyans yo nan mwen lè y’a tande mesaj la. 21M’ap lapriyè pou yo tout fè yon sèl. Papa, se pou yo tout fè yonn ansanm ak nou, menm jan ou menm ou nan mwen, mwen menm mwen nan ou. Se pou yo tout fè yon sèl pou moun ki nan lemonn yo ka kwè se ou ki te voye mwen. 22Mwen te ba yo menm pouvwa ou te ban mwen an, pou yo tout te ka fè yonn menm jan ou fè yon sèl avè m’ tou: 23mwen nan yo, ou nan mwen, pou yo tout fè yon sèl nèt ale, pou moun ki nan lemonn yo ka rive rekonèt se ou ki te voye m’, pou yo ka rive konnen ou renmen yo menm jan ou renmen m’ lan. 24Papa, se ou ki te ban mwen yo. Mwen ta vle pou yo toujou avè m’ kote m’ prale a, pou yo ka wè pouvwa mwen, pouvwa ou te ban mwen an, paske ou te renmen m’ depi lontan anvan ou te kreye tout bagay. 25O Papa, ou menm ki fè tout bagay byen, moun ki nan lemonn yo pa konnen ou. Men mwen menm, mwen konnen ou. Moun sa yo konnen se ou ki te voye mwen. 26Mwen te fè yo konnen ki moun ou ye. M’ap kontinye fè sa toujou, pou kalite renmen ou gen pou mwen an ka nan yo, pou mwen menm mwen ka nan yo tou.


text: 1Lè Festis rive nan pwovens lan, sou twa jou li kite Sezare, li ale lavil Jerizalèm. 2Chèf prèt yo ansanm ak jwif ki te grannèg nan lavil la vin pote plent ba li pou Pòl. 3Yo mande Festis yon favè. Yo mande l’ pou l’ fè mennen Pòl Jerizalèm. Yo te gen tan fè konplo pou touye l’ sou wout la. 4Men, Festis reponn yo: Pòl deja nan prizon Sezare. Mwen menm poutèt pa m’, mwen pral tounen Sezare talè konsa. 5Si Pòl fè kichòy ki mal, se pou chèf nou yo desann ansanm avè m’, y’a akize l’ laba a. 6Festis pase wit a dis jou sèlman avèk yo Jerizalèm. Apre sa li tounen Sezare. Nan denmen, li al chita nan tribinal la, li bay lòd pou yo mennen Pòl. 7Lè Pòl rive, jwif ki te soti Jerizalèm yo vin kanpe bò kote l’, yo pote anpil gwo akizasyon kont li, men yo pa t’ kapab bay okenn prèv. 8Men sa Pòl di pou defann tèt li: Mwen pa fè anyen ki kont lalwa jwif yo, ni kont tanp lan, ni kont Seza. 9Festis menm ki te vle fè jwif yo plezi mande Pòl: Eske ou pa ta vle al Jerizalèm pou yo ka jije ou devan m’ sou zafè sa a? 10Pòl reponn li: Se devan tribinal Seza mwen ye, se la pou yo jije mwen. Mwen pa fè jwif yo anyen. Ou konnen sa byen pwòp. 11Si m’ desobeyi lalwa, si m’ fè yon bagay ki merite lanmò, mwen p’ap refize mouri. Men tou, si akizasyon y’ap pote sou mwen yo pa vre, pesonn pa ka lage m’ nan men yo. Mwen mande pou Seza tande kòz mwen. 12Lè sa a, Festis fè yon ti pale ak manm konsèy li yo, epi l’ di: Bon. Ou mande pou Seza tande kòz ou, ou pral devan Seza. 13Kèk jou apre sa, wa Agripa ak Berenis rive Sezare. Yo te vin di Festis bonjou. 14Yo t’ap pase kèk jou la. Festis pwofite esplike sitiyasyon Pòl la bay wa a, li di li: Feliks te kite yon nonm nan prizon isit la. 15Lè m’ te al Jerizalèm chèf prèt yo ansanm ak chèf fanmi jwif yo te vin pote m’ plent pou li, yo mande m’ pou m’ kondannen li. 16Mwen reponn yo: Se pa koutim moun lavil Wòm yo pou yo renmèt yon akize bay lènmi l’ konsa san yo pa mete l’ fasafas ak moun k’ap akize l’ yo anvan. Se pou l’ gen chans defann tèt li tou anba akizasyon yo. 17Se konsa yo vin isit la avèk mwen. Mwen pa t’ pèdi tan mwen. Nan denmen m’ al chita nan tribinal la, mwen bay lòd pou yo mennen nonm lan. 18Moun ki t’ap akize l’ yo vin parèt tou, men yo pa t’ bay okenn move zak li te fè, jan m’ te kwè a. 19Se yon diskisyon sèlman yo te gen avè l’ sou relijyon yo a ak sou yon nonm yo rele Jezi ki mouri. Men, Pòl sètifye nonm sa a leve, li vivan ankò. 20Mwen pa t’ konn sa pou m’ te fè ankò pou m’ te pran enfòmasyon sou keksyon sa yo. Mwen mande Pòl si l’ pa ta vle al Jerizalèm pou yo te ka jije l’ sou zafè sa a la. 21Men, Pòl mande pou Seza tande kòz li. Li mande pou yo kenbe l’ nan prizon jouk Seza va pran yon desizyon sou ka li. Se konsa mwen bay lòd pou yo pa lage l’ jouk m’a ka voye l’ bay Seza. 22Agripa di Festis konsa: Mwen ta renmen tande nonm sa a. Festis reponn li: Denmen wa tande li. 23Se konsa, nan denmen Agripa ak Berenis vin nan mitan yon gwo kòtèj. Yo antre nan sal odyans lan avèk tout chèf militè yo ansanm ak notab lavil la. Festis bay yon lòd, epi yo mennen Pòl vini. 24Apre sa, Festis di: Wa Agripa, nou tout ki isit la avèk nou, men li! Nou wè nonm sa a. Tout jwif yo vin pote m’ plent pou li, ni laba Jerizalèm ni isit la. Y’ap plede rele nonm sa a te fèt pou l’ mouri deja. 25Mwen menm, pou tèt pa m’, mwen wè li pa fè anyen ki merite lanmò. Men, li menm li mande pou Seza tande kòz li. Se poutèt sa, mwen pran desizyon voye l’ bay Seza. 26Mwen pa gen anyen ki sèten pou m’ ekri sou li. Se poutèt sa mwen fè l’ konparèt devan nou, devan ou menm sitou, wa Agripa. Konsa m’a jwenn sa pou m’ ekri lè n’a fin poze l’ keksyon. 27Pou mwen menm, sa pa gen sans pou espedye yon prizonye konsa san ou pa di egzakteman kisa li fè.


text: 1Koulye a, Bondye kenbe menm pwomès sa a pou nou toujou, pou nou ka antre kote pou nou poze kò nou ansanm ak li a. Atansyon pou okenn nan nou pa pèdi chans antre nan kote sa a. 2Paske, yo fè nou konnen bon nouvèl la menm jan ak lòt yo. Yo menm tou yo te tande mesaj la. Men, sa pa t’ sèvi yo anyen, paske lè yo te tande l’ la yo pa t’ resevwa l’ ak konfyans nan Bondye. 3Nou menm ki gen konfyans nan Bondye, nou pral antre kote pou nou poze kò nou ansanm ak li a. Se kote sa a li t’ap pale, lè li te di: Mwen te fè kòlè, mwen te fè sèman: Yo p’ap janm mete pye yo kote pou yo poze kò yo ansanm ak mwen an. Bondye te pale konsa, men li menm, li te fin fè travay li depi lè li t’ap kreye lemonn. 4Paske, men sa ki ekri yon lòt kote nan Liv la sou setyèm jou a: Setyèm jou a, Bondye poze kò l’ apre li te fin fè tout travay li yo. 5Li tounen sou menm pawòl la ankò, lè li di: Yo p’ap janm mete pye yo kote pou yo poze kò yo ansanm ak mwen an. 6Moun ki te resevwa bon nouvèl la an premye, yo pa t’ antre kote sa a paske yo pa t’ mete konfyans yo nan Bondye. Konsa, gen lòt toujou ki ka antre kote sa a pou yo ka poze kò yo ansanm ak Bondye. 7Se sak fè, Bondye chwazi yon lòt jou li rele jòdi a. Li pale sou jou sa a lontan lontan apre, nan pawòl David nou jwenn nan Liv la, pawòl mwen deja di nou an: Si nou tande vwa Bondye jòdi a, pa kenbe tèt ak li. 8Paske, si Jozye te fè pèp Izrayèl la antre nan peyi kote pou yo te poze kò yo ansanm ak Bondye a, Bondye pa ta bezwen pale apre sa sou yon lòt jou ankò. 9Jan sa ye a, gen yon repo ankò pou pèp Bondye a, yon repo tankou repo Bondye te pran setyèm jou a. 10Paske, moun ki antre kote pou yo poze kò yo ansanm ak Bondye a, se moun ki fin fè travay yo, menm jan Bondye te poze apre li te fin fè travay li. 11Ann fè jefò pou nou tout ka antre kote sa a. Se pa pou okenn nan nou dezobeyi Bondye tankou moun sa yo ki te la anvan nou te fè l’ la, pou nou pa pèdi chans antre kote sa a. 12Pawòl Bondye a gen lavi, li gen pouvwa. Li pi file pase kouto de bò. Li koupe jouk li jwenn kote nanm ak lespri moun fè yonn, jouk kote vyann ak mwèl zo kontre. Li jije tout santiman ak tout lide ki nan kè moun. 13Anyen pa kapab kache pou Bondye. Tout bagay nan kreyasyon Bondye a aklè konsa devan je l’, san anyen pa kouvri yo. Nou menm tou, nou gen pou nou rann li kont pou tou sa nou fè. 14Ann kenbe fèm nan konfyans nou genyen an, paske nou gen Jezi, pitit Bondye a, k’ap sèvi nou yon gwo granprèt, li travèse syèl la jouk li rive devan Bondye menm. 15Granprèt nou an, se pa yon moun ki pa kapab soufri ak nou nan feblès nou. Okontrè, nou gen yon granprèt ki te pase anba tout kalite tantasyon menm jan ak nou. Men, li pa t’ janm fè okenn peche. 16Se poutèt sa, ann pwoche avèk konfyans devan fotèy kote Bondye ki renmen nou an chita. Se la n’a jwenn padon pou peche nou yo, se la n’a jwenn pou gremesi sekou n’a bezwen lè nou nan nesesite.